Komik Juga Merupakan Sebuah Sastera!

Saya sedikit kelat membaca beberapa komen berbaur mengkritik apabila ada beberapa penulis The Patriot menulis mengenai manga dan anime dan kaitannya dengan falsafah. Benar kita tak boleh lari dari kritikan. Namun ianya perlulah berasas dan bukan berdasarkan sentimen peribadi. Dari pemerhatian saya dan beberapa admin lain sejak TP melancarkan laman web baru komen-komen sedemikian sudah menjadi semakin kerap. Disyaki ianya berasal dari pembaca-pembaca baru TP yang mungkin tidak tahu tatacara dan adab berinteraksi di laman Facebook TP sehingga ia kerap menjadi punca perbalahan dalam ruangan komen antara pembaca-pembaca TP.

Kami ada membaca komen-komen dari pembaca setia TP sejak 2013 apabila mereka mengadu masalah ini pada kami. Ada antara mereka mengatakan TP dulu tempat berkongsi pendapat antara pembaca dengan cara yang bertamadun, bukannya tempat tunjuk hero dan berdebat. Kami juga sebenarnya cukup tidak suka perkara seperti ini berlaku kerana selama ini kami cukup menekankan adab interaksi dalam halaman Facebook TP. Namun apabila anda berhadapan dengan ribuan komen maka usaha untuk moderasi komen itu menjadi amat sukar. Kami masih lagi cuba mencari mekanisme yang berkesan untuk situasi ini buat sementara ini. Jika dulu yang komen itu dalam lingkungan puluh sahaja yakni bersaiz bilik darjah. Namun kini kita pada tahap ribuan yang bersaiz satu fakulti universiti!

Berbalik pada topik, benar kami memahami yang bahawa ada yang berpendapat komik, animasi dan filem bukan satu bentuk sastera. Dalam konteks tradisionalnya ada benarnya pendapat itu. Sastera tradisional secara amnya hanya merangkumi novel, cerita pendek dan sajak puisi sahaja. Atau jika anda ingin menjadi ultra tradisional mungkin hanya kitab lama dan hikayat silam sahaja layak digelar sastera. Namun dalam cabang sastera seperti mana cabang ilmiah lain ianya juga tidak terhad pada perubahan. Sastera juga menjalani proses pemodenan sehingga ianya melahirkan bentuk-bentuk sastera yang baru seperti komik, animasi dan filem. Satu ketika dahulu berita dan artikel akhbar contohnya tidak diiktiraf sebagai salah satu cabang penulisan sastera juga. Namun di bawah konteks moden ianya telah diiktiraf. Begitu juga penerimaan komik sebagai bentuk sastera.

Dari segi pengiktirafan, anugerah Pulitzer merupakan anugerah yang dianggap paling berprestij dalam bidang sastera. Adalah perlu untuk anda tahu bahawa Pulitzer pernah menganugerahkan satu komik sebagai pemenang anugerah mereka! Novel tersebut yang bernama Maus yang dilukis oleh seorang kartunis bernama Art Spiegelman telah menerima anugerah tersebut pada tahun 1992. Pulitzer sudah lama mengiktiraf komik dari segi sastera dengan anugerah khas untuk komik editorial surat khabar sejak 1922. Bagi mereka yang tidak tahu apa itu komik editorial surat khabar dalam bahasa mudahnya ianya merupakan komik seperti Senyum Kambing dan Mamak Cyber dalam akhbar Utusan Malaysia. Namun begitu Maus merupakan komik penuh pertama yang berjaya memenangi Pulitzer.

Terdapat juga beberapa komik yang memenangi anugerah lain yang bernama anugerah Hugo yang merupakan anugerah paling berprestij di dunia bagi karya yang jatuh dalam genre sains fiksyen. Hugo juga seperti Pulitzer pada asalnya hanya memberi anugerah pada karya berbentuk penulisan seperti novel sahaja. Namun pada tahun 1988 komik Watchmen hasil karya Alan Moore dan Dave Gibbons berjaya memecah rekod apabila menjadi komik pertama memenangi anugerah Hugo. Ada sebab mengapa jika anda berbicara mengenai komik dari barat di forum-forum internet komik Watchmen akan menjadi satu komik yang paling kerap disebut. Dan ada sebab juga mengapa peminat tegar komik Marvel amat lemau mendengar orang lain menyebut nama Watchmen kerana Watchmen diterbitkan oleh DC .

Karya tempatan kita juga tidak kurang hebatnya dalam penerimaan anugerah. Datuk Mohammad Nor Khalid atau nama penanya Lat juga menerima anugerah dengan karyanya Kampung Boy. Beliau secara spesifiknya menerima Hadiah Budaya Asia Fukuoka pada tahun 2002 yang merupakan anugerah yang berasal dari Jepun. Anugerah Hadiah Budaya Asia Fukuoka merupakan anugerah yang dikhaskan pada individu  dan pertubuhan yang menyumbang dalam memelihara atau membentuk kebudayaan Asia. Ianya bukan anugerah untuk komik secara khusus. Namun kejayaan Datuk Lat memenangi hadiah tersebut merupakan bukti kukuh yang komik mampu menjadi medium falsafah dan sastera yang amat berkesan dalam konsep kebudayaan.

Dari segi silibus pendidikan Malaysia pula jangan terkejut jika saya beritahu sudah ada usaha untuk mengiktiraf komik sebagai satu bentuk medium sastera. Terdapat beberapa karya klasik Bahasa Inggeris yang pada asalnya dalam bentuk novel namun telah diterbitkan semula dalam bentuk komik sebagai salah satu buku teks untuk silibus pendidikan Bahasa Inggeris. Cuba anda rujuk dan tanya adik atau anak anda jika anda tidak percaya. Usaha ini sudah lama sebenarnya dicadangkan. Ini kerana pada peringkat universiti tempatan pelajar-pelajar jurusan TESL (Teaching English as a Second language) telah lama didedahkan yang bahawa bentuk sastera tidak hanya terhad kepada bentuk sastera tradisional semata.

Namun mereka tidak mempunyai banyak peluang untuk mengajar mengenai medium sastera yang seperti itu kerana sumber pengajaran dan masa adalah terhad. Saya sebagai seorang bekas pelajar TESL masih ingat lagi bagaimana dalam subjek Literature and Media amat-amat membuka mata saya tentang bentuk-bentuk sastera moden. Saya ketika itu sama juga seperti anda tidak mengangap yang bahawa komik, filem dan lain-lain sebagai salah satu bentuk sastera.

Namun perkara yang mengubah persepsi saya ketika itu ialah bagaimana alat analisis-analisis sastera yang digunakan pada novel dan cerita pendek seperti graf plot, gaya bahasa dan juga latar masa dan tempat boleh digunakan sebagai alat analisis komik. Jika cara analisisnya adalah sama maka ianya bermakna suka atau tidak suka atau apa pun sentimen yang anda ada tentang sesuatu perkara itu, ianya adalah sebuah medium sastera hakta komik sekalipun! Biarpun saya tidak menamatkan ijazah TESL saya kerana bertukar pada jurusan undang-undang namun isi kandungan subjek Literature and Media masih lagi kekal dalam ingatan saya kerana subjek itu benar-benar mengubah perspektif hidup saya mengenai sastera.

Saya telah menyebut di bahagian atas mengenai bagaimana alat analisis sastera antara novel dan komik adalah sama yang menyebabkan komik boleh didefinisikan sebagai medium sastera. Namun bagaimana pula jika masih ada yang menolak atas sentimen tertentu seperti tradisionalis tegar aliran sastera?

Ianya bergantung pada tahap disiplin ilmu seseorang itu. Kita boleh tidak menyukai sesuatu perkara dalam perihal akademik. Namun kita tidak boleh menolak tanpa asas dan menggunakan sentimen semata. Kerana perbuatan berat sebelah sedemikian merupakan satu bentuk pengkhianatan akademik yang nyata secara data empirikal. Seperti juga dalam isu sejarah. Kita boleh tidak menyukai fakta yang bahawa nenek moyang kita pernah menganut agama lain selain Islam.

Namun kita tidak boleh menidakkan fakta tersebut dari segi akademik. Ini kerana dari segi rasionalisasinya ianya boleh membawa maksud kita menidakkan jasa agamawan Islam yang berusaha keras mengislamkan nenek moyang kita satu ketika dahulu jika kita mengangap bahawa fakta itu tidak wujud atas dasar sentimen peribadi. Yang mana perkara seperti itu jelas salah dalam etika disiplin sejarah. Begitu juga isunya dalam perihal medium moden sastera ini.


Apakah Sabit 302 Kalau Memb*nuh Kerana Provokasi?

Boleh ke pembvnuh dilepaskan kalau dia gunakan alasan mangsa pr0vok dia?

1) Jawapannya, tidak.

Pembunvh tidak akan dilepaskan disebabkan hilang pertimbangkan lepas kena pr0vok dengan mangsa.

2) Namun, pr0vokasi boleh dijadikan defence untuk turunkan Seksyen sahaja.

3) Kesalahan membvnuh (Seksyen 300) itu akan dikurangkan kepada kesalahan mem4tikan orang tetapi tidak terjumlah kepada membvnuh (Seksyen 304).

4) Hukvman bagi kesalahan Seksyen 300 adalah gantung sampai m4ti (Hukvmannya dalam Seksyen 302). Manakala, hukvman Seksyen 304 adalah penjara 10 atau 30 tahun.

5) Apa beza kedua-dua kesalahan ini? Kedua-duanya kesalahan bvnuh, tapi kenapa ada beza? 304 bukan membvnuh tak sengaja tau. Kalau bvnuh tak sengaja, ada di Seksyen 304A.

Nanti-nanti saya terangkan. Ia satu perbincangan yang panjang.

6) Berbalik semula kepada pr0vokasi.

7) Jadi, walaupun seseorang ini kena pr0vok dengan mangsa, dia tetap akan dituduh membvnvh. Namun, alasan pr0vokasi ini hanya boleh digunakan untuk turunkan hukvman sahaja.

8) Pr0vokasi ni apa? Pr0vokasi adalah perbuatan atau perkataan yang membuatkan orang biasa hilang pertimbangan diri.

9) Contohnya, seorang suami ternampak isteri berz!na dengan lelaki lain. Dia tak dapat kawal diri, dia terus bvnvh lelaki tersebut.

Contoh lain, A berkulit gelap. Kemudian, B tiba-tiba menjerit mengatakan ibu A bersetvbvh dengan lelaki Afrika. A hilang kawalan, kemudian bvnvh B.

Contoh lain, Zack tegur seorang Pakcik sebab tak pakai mask di bank. Pakcik tu membalasnya dengan meludah ke kaki Zack. Zack terus menik4m jantung Pakcik tu pakai pen, lalu m4ti. Ala-ala John Wick.

10) Walau bagaimanapun, bukan sebarang pr0vokasi boleh digunakan sebagai defence. Pr0vokasi itu hendaklah mengikut syarat-syarat tersebut:

Pertama, pr0vokasi tu hendaklah bersambung. Tak boleh ejek semalam, hari ni bvnvh. Dia kena immediate. Waktu tu juga. D3ndam tidak dikira sebagai pr0vokasi.

Kedua, pr0vokasi itu hendaklah mengejut. Ia mesti di luar jangkaan. Ia mesti ada sudden.
Ketiga, pr0vokasi itu haruslah hal-hal yang besar. Hal-hal maruah atau fitnah antara isu yang boleh disebut ‘besar’.

Keeempat, pr0vokasi itu mestilah dibuat oleh mangsa sendiri. Kalau kita berjalan ke stadium, kena pr0vok dengan gerombolan penyokong lawan, lepas tu kita main t!kam je salah seorang penyokong, tak boleh gunakan defence pr0vokasi.

Kelima, prov0kasi itu bukan satu pr0vokasi yang dicari-cari. Maksudnya, pr0vokasi tu 100% datang daripada mangsa. Kalau pembvnvh tu start dulu, tak boleh lah dia gunakan defence pr0vokasi ni.

Keenam, prov0kasi bukan dari perkara yang mengikut undang-undang. Contohnya, ada polis tahan seorang lelaki untuk dibawa ke bilik penyiasatan untuk bantu siasatan. Tiba-tiba lelaki ini melenting dan tik4m bila polis tu nak gari dia. Dia rasa, gari tersebut adalah satu prov0kasi. Ini tak boleh.

Ketujuh, prov0kasi bukan daripada pertahanan diri. Contohnya, ada sorang lelaki, nak r0g0l sorang perempuan. Tengah meronta-ronta tu, perempuan tu pergi ludah kat muka. Lelaki tu pun bvnvh sebab rasa dia dipr0vokasi. Ini tak dikira pr0vokasi.

Kelapan, prov0kasi itu hendaklah setimpal. Kalau setakat orang tu baling batu kat rumah, lepas tu kita kejar dia, kemudian bvnvh. Ini bukan pr0vokasi. Sepatutnya bagi orang biasa, marah-marah pun taklah sampai nak bvnvh.

Kesembilan, prov0kasi itu mesti logik. Mahkamah akan tengok samada perbuatan atau percakapan mangsa itu benar-benar menghilangkan kewarasan orang biasa.

Semoga dijadikan panduan untuk menilai isu semasa yang tengah hangat sekarang ni.

Artikel dinaikkan selepas mendapat keizinan penulis asal iaitu saudara Mufarwa Farid, seorang peguam.


Sejarah Gunung Jerai Dan Tamadun Melayu

Gunung Jerai suatu ketika dahulu dipisahkan daripada tanah besar Kedah oleh sebuah selat purba yang kecil. Selat ini merentasi kawasan sungai di Bedong kemudian tembus masuk ke dalam anak-anak sungai di utara sekitar Gurun dan Guar Cempedak. Bekas aliran ini masih dapat dilihat pada aliran Sungai Bongkok dan taburan tasik-tasik dan paya-paya semulajadi di lereng timur kaki Gunung Jerai.

Di dalam Hikayat Merong Mahawangsa dikatakan bahawa selat purba yang memisahkan Gunung Jerai dengan tanah besar wujud sehingga zaman kedatangan Raja Merong Mahawangsa. Tidak lama setelah itu selat ini mula lenyap dan lembah timur gunung tersebut menjadi dataran berpaya. Maka daripada nama Pulau Serai ia akhirnya disebut orang sebagai Gunung Jerai. Situasi ini agak sama dengan pemendapan Selat Muria di Jawa Tengah dan selat selat yang memisahkan Perbukitan Dinding dengan tanah besar Perak. Pulau Pinang juga demikian jika selat cetek yang memisahkannya dengan Perai akhirnya lenyap.

Pada zaman dahulu paras air yang lebih tinggi dan ketiadaan sedimen tanih mendap menyebabkan teluk-teluk dan sungai-sungai di Kedah Tua menganjur lebih jauh ke hulu dan lebih dalam. Apabila paras air semakin cangkat maka ia menghasilkan kawasan paya yang kemudian ditebusguna menjadi tanah sawah yang luas. Daerah jelapang padi di utara Gunung Jerai dikatakan hanya ditebusguna setelah pembinaan Terusan Wan Mat Saman pada abad ke 19 masihi. Lembah selat purba Gunung Jerai di sebelah selatan masuk ke dalam Teluk Merbok dan merupakan muara lama bagi Sungai Kedah Tua (kini Sungai Muda).

Kawasan yang paling masyhur menjadi tumpuan pendudukan masyarakat purba dan pertanian adalah di lembah anak-anak Sungai Merbok (Kechil dan Besar, dibezakan dengan teluk) dan Sungai Bujang. Di Lembah Sungai Bujang kita dapat menemukan kewujudan pelbagai binaan candi Hindu dan Buddha. Kawasan ini mungkin menjadi kawasan ibadat yang didatangi pada waktu-waktu tertentu. Ia tidak semestinya diduduki oleh masyarakat India tapi lebih sebagai pusat pemujaan sebilangan penduduk tempatan yang diselenggara oleh pendeta-pendeta dari India.

Di Sungai Batu Besi kita dapat menemukan tinggalan paling lama (abad ke-8 Sebelum Masihi) yang menjadi lokasi industri besi dan pentadbiran kompleks yang pertama di Asia Tenggara. Kawasan ini terletak berdekatan kaki Gunung Jerai dan mulut selat purbanya. Pada zaman dahulu ia diairi sungai teluk yang luas dibuktikan daripada penemuan binaan labuhan dan kapal layar purba. Namun, lama kelamaan akibat perubahan hidrologi Lembah Merbok maka Sungai Batu Besi kehilangan fungsi pelabuhannya.

Teluk Merbok merupakan laluan utama para pedagang untuk masuk ke pelabuhan-pelabuhan Kedah Tua disebabkan oleh ceteknya aliran Sungai Muda untuk tujuan pengangkutan perdagangan langsung ke pantai timur. Dari pelabuhan-pelabuhan ini haiwan gajah digunakan untuk perjalanan rentas semenanjung ke pelabuhan Langkasuka(Patani Lama), Satingpra(Jiloting) dan Singgora). Dikatakan didalam Tarikh Fathani bahawa lokasi pendaratan untuk ke pantai timur ini akhirnya dinamakan Sungai Petani.


Majestic-12: Konspirasi Rahsia UFO Amerika Syarikat?

Dunia konspirasi tidak sah jika tidak disertakan kerajaan bayang-bayang atau jawatankuasa rahsia yang mengawal perjalanan dunia. Dalam dunia UFO, ia diwakili oleh sebuah organisasi yang dipanggil Majestic 12 atau Majik.

Menurut teori konspirasi, Majestic 12 merupakan sebuah badan rahsia yang bertanggungjawab mendapatkan piring terbang dan mayat makhluk asing untuk dikaji atas sebab saintifik dan keselamatan negara. Tetapi sebelum ada yang meloncat dan anggap ini sesuatu yang betul, mari kita amati bagaimana Majik boleh timbul.

Majestic 12 dikatakan dibentuk pada tahun 1952 atas perintah eksekutif Presiden Amerika Syarikat ketika itu, Harry Truman. Ia sebagai tindak balas kepada insiden kononnya piring terbang terhempas di Roswell, New Mexico pada tahun 1947.

Jawatankuasa rahsia ini dikatakan terdiri daripada 12 individu dari pelbagai latar belakang seperti cendekiawan, perisik, pegawai tentera dan birokrat kerajaan.

Antara individu yang dikatakan menjadi sebahagian daripada Majestic 12 ialah Setiausaha Pertahanan Amerika yang pertama, James Forrestal dan Pengarah Agensi Perisikan Pusat (CIA) yang pertama, Roscoe H. Hillenkoetter.

Tuduhan kewujudan jawatankuasa rahsia ini mula timbul pada tahun 80-an di mana komuniti pengkaji UFO menganggap Washington terlibat dalam melindungi kebenaran isu UFO terutama Roswell dan membabitkan sesetengah pegawai tinggi kerajaan.

Dari sinilah, Majestic 12 timbul melalui penerimaan salinan foto yang dihantar kepada pengkaji UFO, Jaime Shandera pada tahun 1984. Apabila meneliti salinan negatif foto yang diterimanya, Shandera merasa terkejut melihat salinan negatif itu membabitkan lapan muka surat laporan sulit yang bertajuk Majestic 12.

Apabila dia menunjukkan dokumen tersebut kepada rakan sejawatnya William Moore, dia yakin salinan foto tersebut merupakan salinan laporan sulit yang mengesahkan pembabitan kerajaan dalam aktiviti UFO termasuk di Roswell.

Kedua-duanya mula menggali lebih banyak maklumat berkenaan Majestic 12 di Arkib Kebangsaan dan setahun selepas itu, menemui satu lagi dokumen rasmi yang mengaitkan Majestic 12 dengan kerajaan Amerika.

Dokumen yang dikenali sebagai memo Cutler/Twining merujuk kepada satu laporan yang difailkan pembantu Presiden Dwight Eisenhower, Robert Cutler kepada Jeneral Nathan F. Twining yang menyebut perihal Majestic 12. Walaupun sudah ada yang meragui kesahihan dokumen MAJIK, itu tidak menghalang ramai dari melihat ia sebagai wujud.

Ini kemudian disusuli oleh pendedahan seorang lelaki bernama Richard Doty kepada seorang wartawan penyiasatan bernama Linda Moulton Howe. Doty mendakwa dirinya seorang pegawai dari Pejabat Siasatan Khas, USAF memberitahu dokumen Majestic 12 yang tersebar ketika itu adalah benar.

Dokumen turut menunjukkan beberapa dokumen tertentu sebagai bukti kewujudan makhluk asing. Doty juga bersedia menunjukkan rakaman filem dan temubual dengan makhluk asing sebagai janjinya terhadap Howe tetapi tiada sebarang filem atau rakaman yang muncul.

Namun, perlahan-lahan kesahihannya mula dicabar ramai pihak termasuk dari kelompok pengkaji UFO. Wartawan dan pengkaji UFO terkenal, Philip J. Klass mengkaji kesahihan dokumen Majestic 12 sebaik ia timbul pada tahun 1984 dan mendapati wujud pelbagai kesalahan pada dokumen tersebut.

Antara kesalahan yang didapati Klass ialah kesilapan pangkat yang diberi kepada kononnya ahli Majik, format ganjil yang lari dari format penerangan kerajaan pada era 50-an dan beberapa penggunaan perkataan yang bukan berasal dari era itu seperti media. Menurut Klass, terma yang sepatutnya digunakan dalam dokumen itu ialah wartawan dan bukannya media.

Selain Klass, ahli astronomi dan astrofizik terkenal dengan program Cosmos, Carl Sagan turut membidas dokumen tersebut dan mempersoalkan asal-usul dokumen itu. Dan kredibiliti Moore sebagai orang yang mengesahkan dokumen Majik semakin tercalar apabila terma Majestic 12 sebenarnya berasal dari novel.

Novel itu pula diusahakannya bersama wartawan National Enquirer, Bob Pratt pada tahun 1982 yang bertajuk MAJIK-12. Menurut wartawan Howard Blum, berikutan kewujudan terma itu, Pratt sentiasa menganggap dokumen Majestic 12 sebagai satu penipuan.

Dekad tersebut turut menyaksikan siasatan Biro Siasatan Persekutuan (FBI) dan USAF terhadap kesahihan dokumen Majestic 12. Siasatan tersebut dilancarkan bukan saja untuk mengesahkan dokumen tetapi juga menyiasat siapa individu bertanggungjawab menyebarkan dokumen sulit itu kepada orang awam.

Pada mulanya, siasatan ini dibuat oleh Pejabat Siasatan Khas, USAF sebelum diserahkan kepada pihak biro pada tahun 1988. Dan seperti Klass dan Sagan, FBI turut membuat kesimpulan sama: dokumen Majestic 12 adalah palsu.

Dan bagi memastikan semua orang tahu status akhir laporan mereka, mereka menulis perkataan BOGUS (palsu) dengan huruf besar pada keseluruhan dokumen. Boleh lihat contoh di bawah:

Anda mungkin menganggap ini sesuatu yang bersifat kebudak-budakkan tetapi menurut penulis Mark Fenster, ia sebenarnya menggambarkan dilema yang dihadapi FBI.

Fenster yang juga penulis Conspiracy Theories: Secrecy and Power in American Culture menyifatkan jika FBI memilih untuk tidak berbuat apa-apa, ia seolah-olah mengesahkan teori yang dicanang penyokong teori konspirasi.

Tetapi jika FBI memilih untuk bertindak mematikan teori ini, teori tersebut tidak akan mati kerana akan ada orang yang terus mencuba menghidupkannya. Terima kasih kepada individu seperti Howe dan bekas jurutera Robert M. Wood, mitos Majestic 12 terus berakar hingga hari ini.

Dan ia juga wujud dalam medium fiksyen melalui perwakilan seperti francais Men in Black dan watak Cigarette Smoking Man dalam The X-Files. Siri televisyen yang pernah menjadi fenomena pada tahun 1990-an dan awal abad ke-21 ini menjadikan watak lakonan William B. Davis itu sebagai wakil sebuah pertubuhan rahsia dalam kerajaan Amerika berkenaan UFO. Gambaran ini sudah cukup untuk kita kaitkan dengan Majestic 12.

Mitos ini juga masih bernyawa berikutan pelbagai teori konspirasi yang mengaitkan Majestic 12 dengan kem4tian bersifat kontroversi seperti kes bvnvh diri Forrestal dan pembvnvhan John F. Kennedy.

Menurut komuniti teori konspirasi, Forrestal sebenarnya dibvnvh bagi mengelak kewujudan Majestic 12 didedahkan kepada umum. Sementara tindakan JFK yang mahu bekerjasama dengan Soviet bagi merealisasikan impian manusiawi sampai ke bulan dianggap punca Majestic 12 meluluskan operasi pembvnvhannya pada tahun 1963 dan menjadikan Lee Harvey Oswald sebagai kambing hitam.

Tetapi orang teori konspirasi sudah lupa Forrestal sudah dianggap tokoh kontroversi semasa dilantik oleh Truman sebagai Setiausaha Pertahanan pada tahun 1947. Semasa tempoh 18 bulannya sebagai Setiausaha Pertahanan.

Bukan sekali dua beliau menjadi sasaran ramai pihak kerana menolak cubaan kewujudan Israel, terlalu lantang dalam soal Kesatuan Soviet dan komunisme serta beberapa kali berbalah dengan Presiden Amerika Syarikat itu kerana berang dengan cubaan Truman mengurangkan belanjawan pertahanan Amerika.

Dan terima kasih kepada pertemuan rahsianya dengan calon pilihan raya presiden 1948, Thomas E. Dewey, itu sudah cukup bagi Truman memintanya meletak jawatan dan menyifatkan pertemuan rahsianya itu satu pengkhianatan.

Forrestal juga turut didiagnos dengan masalah kemurungan yang teruk selepas dipaksa berhenti dan ini merupakan antara punca beliau membvnvh diri pada tahun 1949. Tentang idea kerjasama bersama ekspedisi ke bulan, idea tersebut sudah lama dicanang Kennedy sejak tahun 1961 termasuk semasa pertemuannya dengan Nikita Khruschev.

Bagaimanapun, Khruschev meminta ia ditangguhkan terlebih dahulu bagi memberi peluang kepada kedua-dua negara mengadakan perbincangan tentang perjanjian larangan ujian nuklear yang sedang berjalan ketika itu.

Sejak itu, Kennedy sentiasa mencari peluang untuk mengembalikan idea tersebut kepada pihak Soviet. Namun, dalam tempoh dua tahun iaitu 1961 dan 1962, hubungan kedua-dua negara mengalami pasang surut berikutan s3rangan Bay of Pigs, Tembok Berlin dan Krisis P3luru Berpandu Cuba.

Namun pada September 1963, hubungan Amerika-Soviet dilihat kembali pulih dan cadangan ini dicanang JFK semasa berucap di Pertubuhan Bangsa Bersatu (PBB). Menurut beliau, kedaulatan sesebuah negara tidak seharusnya menjadi isu dalam soal penerokaan angkasa lepas dan melihat semua negara seharusnya mempunyai wakil dalam mengkaji misteri alam semesta, bukannya didominasi oleh sesebuah negara.

Idea tersebut menarik minat Khruschev tetapi pembvnvhan Kennedy pada November 1963 mematikan terus impian itu. Tetapi orang teori konspirasi yang galak menyokong Majestic 12 sudah lupa ada banyak lagi teori mengapa beliau dibvnvh dari isu Bay of Pigs dan Cuba (teori Bob Baer) hinggalah cubaan memusnahkan p3rang kongsi gelap yang dilancarkan Peguam Negara merangkap adik JFK, Robert Kennedy.

Selain itu, mereka juga masih gagal membuktikan kepada pengkaji UFO lain bahawa ia bukan satu dokumen palsu. Bekas pegawai Kementerian Pertahanan Britain dalam soal UFO, Nick Pope menyamakan dokumen Majestic 12 dengan seorang pelajar sekolah yang cuba membuat cerita pendek sains fiksyen tetapi cubaannya berakhir dengan kegagalan.

Sementara penyelidik paranormal dan UFO, Nick Redfern turut membuat kesimpulan sama seperti Klass selepas mengkaji dokumen Majik. Menurut Redfern, dokumen tersebut tidak konsisten dengan dokumentasi dokumen kerajaan yang dikenali dan keliru dalam soal aturan kronologi peristwa yang cuba dibuktikannya.

Manakala penulis dan hos rancangan podcast Skeptoid, Brian Dunning menyifatkan Majestic 12 ialah sebahagian daripada kempen maklumat palsu kerajaan untuk mengelak tumpuan orang ramai terhadap projek-projek rahsia yang diusahakan USAF.

RUJUKAN:


Bila Duerte Kena Game Dengan China

Siapa tak kenal Rodrigo Duterte, Presiden Filipina yang lantang dan tak ada ‘filter’ bila berucap, pernah memaki Trump, US dan juga keras dalam usahanya membasmi isu dadah hingga melibatkan pembunuhan secara rambang.

Bekas Datuk Bandar Davao City ini, walaupun disukai rakyatnya dalam banyak sudut, tapi ada satu isu yang beliau dikritik hebat hingga kini, dan ramai yang berpendapat bahawa ini boleh menjadi titik mula zaman kejatuhannya.

Kata kuncinya adalah ‘China’.
.
.

Apa kena mengena pula China dengan Duterte?

Untuk ‘connect the dots’ kita kena ‘root back’ ke masa mula-mula beliau dicalonkan untuk menjadi presiden Filipina..

Kerana ketika itu, diantara agenda utama yang dibawa oleh Duterte adalah isu pencerobohan China di Lautan Cina Selatan.

Ketika itu Duterte dengan ‘confident’nya kata yang dia akan ‘deal’ dengan China ‘face to face’ dan menemplak bekas Presiden ketika itu Benigno Aquino yang baginya adalah lambat kerana hanya menggunakan proses perundangan antarabangsa seperti melakukan tuntutan di ICJ, di The Hague.

Paling tak boleh blah, dia siap canang, kalau tak settle jugak, dia sendiri akan naik jetski pergi ke pulau-pulau di Lautan Cina Selatan dan akan pacak bendera Filipina dengan tangannya sendiri! *gaya Putin !*
.
.

Maka nak dijadikan cerita, Duterte menang jadi Presiden, dan antara benda pertama dia buat iaitu dalam sebulan selepas berkuasa adalah membatalkan tuntutan yang dibuat oleh Bekas Presiden Aquino di ICJ, di The Hague.

Dan dia juga telah melawat China selepas itu, maka ramai lah ingat dia betul-betul nak ‘face to face’ dengan China, tapi sangkaan itu telah meleset, apabila Duterte sendiri kata bahawa isu perebutan Lautan Cina Selatan ini tiada dalam agenda beliau ke China..

Rupa-rupanya, Duterte pergi ke China sebab nak ‘secure’ pelaburan asing(FDI) dan juga bantuan pinjaman mudah dari China..dibawanya 400 ‘envoy’ ahli perniagaan dalam lawatan Duterte ke China ketika itu.

Yang paling mengejutkan dia siap declare “I am Chinese”..*gila punya level jilat* dalam usaha nak amik hati China..dan secara halusnya menjarakkan diri dengan US.
.
.

So apa yang dia dapat dari ‘uturn’ epic dia di China ketika itu?

Duterte telah berjaya ‘secure’ USD$24 Billion dari China dimana USD$15 Billion(FDI) dan juga USD$9 Billion(Loans dalam bentuk gran) yang mana sangat diperlukan untuk polisi ‘build, build, build’ beliau yang dijangkakan akan melibatkan perbelanjaan yang berjumlah USD$180-billion dalam membangunkan infrasturktur awam di Filipina untuk tempoh jangakamasa 6 tahun.

Sebagai tukaran, China diberi kelonggaran untuk melakukan kerja kerja pengukuhan kuasa mereka di Lautan Cina Selatan.
.
.

‘Fast forward’, selepas 2 tahun..

Daripada USD$24 Billion yang dijanjikan oleh China, hanya 2 projek ‘seems to materialize’ yang mana ianya hanyalah berjumlah kurang dari USD$150 juta..

Jauh meninggalkan jumlah asal yang dijanjikan oleh China pada tahun 2016 !

Maka merayulah Duterte kepada China untuk mengotakan janji $24 Billion sebelum ini..2 kali dia pergi China lepas lawatan pertama pada October 2016, iaitu pada June 2017 dan April 2018, untuk tuntut janji China tersebut.

Sampaikan pernah Duterte hilang sabar dan dia kata, “kalau susah sangat nak bagi duit kat kami, tukar jelah kami ni jadi sebahagian dari China macam Fujian, Philippines Province of China, haa apa susah!”

Yang mana perkataan tersebut akhirnya telah makan diri Duterte, sebab rakyat Filipina rasa terhina dengan ayat Duterte tersebut, berlakulah ‘public out-lash’ sampai dibakarnya patung gergasi bermuka Duterte di Manila.
.
.

Memburukkan keadaan lagi, dalam masa 2 tahun ini, China juga telah berjaya menukar beberapa tebing pasir di tengah lautan kepada pulau artificial yang mana bertindak sebagai ‘fully functional military base’ siap dengan ‘airstrip’ untuk pesawat dan jet pejuang untuk mendarat disitu.

Malah China juga telah melakukan beberapa ujian pendaratan jet pengebom disitu. Menambah lagi kritikan terhadap Duterte adalah apabila ditanya mengenai perkara tersebut, beliau berkata Filipina ‘powerless’ nak lawan China dan berkata bahawa melawan China adalah bukan berperang tapi adalah ‘bunuh diri’..

“Sinong g***** susunod sa iyo? This is not an… This is an armed forces of service, not suicide.” – Duterte

Maka Duterte telah mencadangkan untuk berkerjasama dengan China untuk melakukan eksplorasi minyak di sekitar Lautan China Selatan yang mana ramai berpendapat ianya seolah-olah membenarkan klaim China keatas lautan China Selatan sebelum ini.

Lagilah kena kecam..?
.
.

Terbaru, isu ini panas semula beberapa hari ini apabila radio kawalan di pulau artificial yang menempatkan pusat operasi tentera China tersebut telah menghantar transmisi kata kata kesat/”bakaq line” kepada jet-jet pejuang Filipina yang melalui Lautan Cina Selatan..

Maka makin kena kritik lah Duterte, Laut China Selatan melepas..Duit USD$24 Billion pun tak dapat..?

Sekian.
.


Kapal-Kapal Abydos – Membawa Para Firaun Meredah Kehidupan Selepas Mati

Perahu-perahu Abydos merujuk kepada sekumpulan perahu yang ditemui di padang pasir Abydos, Mesir. Perahu-perahu laut ini memainkan peranan penting dalam sejarah Mesir, tidak hanya dalam kehidupan seharian masyarakatnya, tetapi juga dalam kepercayaan dan mitologi mereka.

Perahu dianggap sebagai alat pengangkutan yang sangat penting memandangkan rupa bumi tamadun Mesir didasari oleh Sungai Nil yang mengalir dari selatan ke utara. Selain itu, dewa Mesir purba iaitu Ra turut dipercayai terbang meredah langit dengan menaiki sebuah kapal matahari.

EKSKAVASI PERAHU-PERAHU ABYDOS

Walaupun terdapat sejumlah gambaran artistik berkenaan kapal dan perahu dalam tamadun Mesir, tidak banyak perahu sebenar yang kekal sehingga ke hari ini – mengharungi mamahan zaman. Justeru itu, perahu-perahu Abydos dianggap sebagai satu penemuan yang penting.

Pada Oktober 2000, dilaporkan bahawa rusuk sebuah perahu kayu berusia 5000 tahun telah ditemukan oleh sekumpulan arkeologis dari Universiti Muzium Pennsylvania dan Ekspedisi Universiti Yale ke Abydos. Sebanyak 14 buah perahu ditemukan di tapak berkenaan dan kesemuanya dipercayai dibina sekitar 3000SM.

Kewujudan paling kurang sedozen kubur perahu telah pun diketahui oleh para arkeologis yang bekerja di Abydos sejak tahun 1991 lagi. Kubur-kubur perahu ini terletak bersebelahan dengan sebuah tapak pemakaman besar firaun dari Dinasti Kedua, iaitu Khasekhemwy. Pun begitu, mereka tidak menjalankan kerja-kerja ekskavasi ke atas kubur-kubur perahu itu kerana mahu memelihara keadaannya.

Walaupun ia terletak bersebelahan dengan tapak makam Khasekhemwy, para ilmuwan mengemukakan pendapat bahawa perahu-perahu tersebut telah pun ditempatkan di situ bertahun-tahun lebih awal sebelum tapak makam itu dibina. Dalam erti kata lain, perahu-perahu itu adalah dikhususkan untuk firaun yang lebih awal, mungkin dari Dinasti Pertama.

PERINCIAN TENTANG PERAHU-PERAHU ABYDOS

Secara purata, perahu-perahu Abydos berukuran 18-24 meter panjang (59-78.7 kaki), 2-3 meter lebar (6.6-9.8 kaki) dan sekitar 60 cm dalam (23.6 inci). Para penyelidik menganggarkan bahawa setiap perahu tersebut mampu memuatkan sehingga 30 orang pendayung. Oleh kerana itu, mereka turut berpendapat bahawa perahu-perahu ini bukan hanya sekadar model, akan tetapi benar-benar perahu yang boleh digunakan untuk berlayar.

Walau bagaimanapun, masih belum jelas dalam kalangan penyelidik adakah perahu-perahu ini pernah digunakan sebelum ia dikebumikan atau adakah ia sememangnya dibina khusus untuk tujuan dikebumikan. Apapun, penemuan kali ini sememangnya suatu yang sangat jarang memandangkan lazimnya bagi tujuan keagamaan atau pengebumian, model (atau replika) akan digunakan untuk menggantikan benda sebenar. Misalnya, 35 buah model perahu ditemukan di makam Tutankhamun.

Turut didakwa bahawa perahu-perahu Abydos merupakan contoh binaan perahu terawal yang kekal sehingga ke hari ini. Perahu-perahu ini diperbuat daripada papan-papan kayu yang dicantumkan bersama. Makanya, perahu Abydos juga dianggap mencerminkan perkembangan besar dalam sejarah pembinaan perahu.

Berikutan teknologi rumit yang diperlukan untuk membina perahu ini, ilmuwan berpendapat bahawa perahu Abydos adalah lambang kekayaan dan kekuasaan firaun. Menerusi kajian lanjut, perahu-perahu ini berpotensi memberikan lebih banyak maklumat tentang kekuasaan, kekayaan, dan kemajuan teknologi dinasti-dinasti Mesir awal.

PENGEMBARAAN HARIAN RA DI ATAS PERAHU

Selain kegunaan secara praktikal, perahu-perahu Abydos juga berkemungkinan memiliki fungsi simbolik. Dalam kepercayaan masyarakat Mesir purba, dewa matahari iaitu Ra dipercayai mengembara di dada langit pada waktu pagi dan mengembara di alam kematian pada waktu malam dengan menaiki sebuah perahu matahari.

Pengembaraan harian ini dianggap menggambarkan kitaran kehidupan-semula Ra. Oleh kerana itu, dengan mengebumikan perahu berhampiran makam seorang firaun, masyarakat Mesir purba berharap agar firaun tersebut turut dapat menikmati kitaran penghidupan semula yang abadi dalam kehidupan sesudah mati.

Simbolisme yang dipikul oleh perahu ini turut dapat dilihat pada kapal Khufu yang masyhur, yang ditemukan di Piramid Giza. Kapal tersebut dianggarkan dibina sekitar 4 kurun setelah perahu-perahu Abydos. Justeru, perahu Abydos dianggap sebagai ciptaan asalan bagi kapal Khufu – dan memulakan tradisi kepercayaan untuk membawa para firaun mengembara ke penghidupan semula sesudah mati.

TERJEMAHAN:

Wu Mingren. (21 Disember 2015). The Abydos Boats: Transporting the Pharaohs Through the Afterlife. Ancient Origins.
https://www.ancient-origins.net/artifacts-other-artifacts/abydos-boats-transporting-pharaohs-through-afterlife-004999


Roti Paling Tua Di Dunia Ditemui!

Roti paling tua di dunia telah ditemukan oleh ahli-ahli arkeologis di Jordan (pada tahun 2018). Serdak roti yang hangus itu dijumpai pada batu pendiangan di sebuah tapak yang terletak di Gurun Hitam, Jordan dan dijangka berusia kira-kira 14 400 tahun yang lalu.Roti leper yang mirip seperti roti pita yang kita kenali pada hari ini diperbuat daripada bijirin-bijirin yang dikisar menjadi tepung. Antara bijirin tersebut adalah gandum einkorn, oat dan barli serta ubibolboschoenus glaucus. Roti tersebut dimasak di sebuah pendiangan berbentuk bulat yang dibina di tanah bersama batu-batuan basalt yang rata.

Amaia Arranz-Otaegui, seorang penyelidik arkeobotani dari Universiti Copenhagen bersama rakan-rakannya mempercayai bahawa roti tersebut dibuat oleh kaum Natufia. Kaum Natufia merupakan pemburu dan pengumpul hasil semula jadi di Levant yang mengamalkan gaya hidup tetap.Arranz-Otaegui memaklumkan kepada Euronews bahawa “kami sememangnya mengetahui bahawa Natufia ini merupakan suatu kaum yang kompleks – mereka membina bangunan dengan batu-bata dan menghasilkan gambaran seni. Pembuatan roti malah menambah senarai tersebut – mereka membuat banyak perkara yang menjadi permulaan kepada hampir segalanya.”Para penyelidik berjaya menghasilkan semula roti tersebut dengan bahan yang sama dan mengatakan bahawa rasa roti itu agak lazat, masin dan sedikit manis.

Sebelum roti di Jordan ini ditemukan, roti tertua yang pernah ditemui berasal dari sebuah tapak di Turki yang dipercayai berusia 9100 tahun. Selain memperbaharui tarikh penghasilan roti yang ternyata telah dibuat jauh lebih awal, penemuan ini turut menunjukkan bahawa manusia telah pun mula membuat roti sebelum membangunkan agrikultur – dan asal-usul roti tidak seharusnya dikaitkan dengan masyarakat-masyarakat petani awal. DIOLAH DAN DITERJEMAHKAN DARI: Sumaya El-Zahe. (2018). Did You Know That The World’s Oldest Bread Has Been Found in Jordan? Mvslim.https://mvslim.com/did-you-know-that-the-worlds-eldest-bread-has-been-found-in-jordan/


Kerana Muka Macam Babi, Dia Digantung Sampai Mati

Cakap pasal lelaki bermata satu, orang akan bayangkan Dajjal saja. Tetapi ini bukan kisah Dajjal. Ini kisah seorang hamba yang dianiayai pihak Inggeris. Dunia Barat sememangnya bertamadun. Tetapi sekali tengok sejarahnya, sampai sudah geleng kepala. Teruk betul dibuatnya.

Mungkin sebab itulah nilai ketamadunan Barat sangat tinggi sekarang. Kerana mereka belajar daripada kesilapan. Salah satu kesilapan lama dibuat pada George Spencer. Beliau adalah seorang lelaki yang mencari rezeki di Connecticut, Koloni Inggeris. Dan beliau juga adalah lelaki kulit cerah (White man) pertama yang dijatuhi hukuman mati di bumi Connecticut.

Cakap sebegini menampakkan Spencer macam orang jahat. Spencer tidak jahat. Beliau adalah seorang hamba yang botak dan bermata satu (Murrin, 2011). Macam-macam azab ditimpa padanya hanya kerana pada mata orang, beliau hodoh. Semasa di Boston, ada kedai kehilangan barangan. Semua pakat menuduh Spencer yang disebat begitu teruk. Beliau melarikan diri ke New Haven, dimana beliau dilayan seperti sampah (Graham, 2003).

Jadi beliau berharap warga Connecticut dapat menerimanya – atau paling kurang pun, jangan kacau hidupnya.

Sangkaan beliau meleset apabila seekor babi melahirkan anak yang bermata satu dan muka hancur. Rekod sejarah menggambarkan anak babi tersebut: “ia tiada seutas bulu pun; kulitnya sangat lembut dan putih kemerah-merahan macam bayi. Kepalanya paling pelik dengan mata satu di tengah-tengah muka – terbuka begitu luas macam mata manusia. Hidung, mulut dan dagunya cacat tetapi nampak macam bayi. Telinga dan leher pun sama.”

Andaian bertukar tuduhan yang merebak menjadi fitnah. Tiba-tiba, kalangan Inggeris yang berakidah Puritanisme pakat bersetuju: ini adalah wahyu Tuhan membuktikan Spencer telah meniduri seekor babi. Tidak cukup mereka fitnah; mereka heret nama Tuhan sebagai pemfitnah.

Ditipu Golongan Celaka

George Spencer dibawa ke muka pengadilan dengan tuduhan yang beliau takkan mampu lawan. Secara rasmi, tuduhannya adalah: “tidak percaya pada Tuhan; tidak setia dan patuh pada tuan pemilik; sentiasa menipu; pengotor; menghina hukum, tatacara dan bangsa Tuhan.” (Cressy, 2011). Tuduhan ini ditutup dengan kenyataan ringkas: “barangsiapa yang mengaku kesalahan dan sanggup bertaubat akan mendapat belas ihsan.” Kebetulan pula pada minggu itu, Spencer melihat seorang penjenayah dipukul selepas mengakui kesalahan.

Jadi Spencer pun apa lagi – malas cakap banyak: beliau mengaku bersalah. Sengaja kalangan Puritan tidak meluaskan konteks “mendapat belas ihsan”. Rupa-rupanya Spencer akan mendapat belas ihsan daripada Tuhan, bukan daripada warga Puritan. Bermakna Spencer akan dijatuhi hukuman mati. Sedar dirinya ditipu golongan celaka, beliau cepat-cepat menarik balik pengakuannya (Dikes, 2011).

Perbicaraan mesti dijalankan untuk tertuduh yang menarik balik pengakuan. Spencer diaibkan begitu teruk, kerana kalangan Puritan mempunyai dua saksi yang katanya amanah. Saksi pertama adalah anak babi yang serba serbi cacat. Saksi kedua adalah pengakuan Spencer yang ditarik balik. Bagi mereka, kedua-dua ini layak diisytihar sebagai saksi. Macam mana Spencer boleh mempertahan diri kalau dianiayai sampai tahap begini? Nampak sangat beliau dihukum kerana wajahnya yang tidak normal pada mata mereka.

Pada 8 April 1642, mereka menjatuhkan hukuman mati pada “suami isteri” dalam kes ini. Si isteri adalah babi betina yang disembelih depan mata ramai. Dan Spencer digantung sampai mati.

Dahsyat betul. Nampak anak babi cacat. Terus tuduh muka macam Spencer. Tidak pasti apa yang berlaku pada anak babi tersebut. Sama ada ditiduri pemandu kereta kuda yang belok tanpa isyarat – atau mak babi jatuh semasa hamil… apa-apa pun, tindakan mereka pada Spencer sememangnya salah dan berdosa. Lagi salah dan berdosa kerana nama George Spencer sengaja dibiar tenggelam dalam lembaran sejarah. Itulah nasib apabila seseorang itu adalah hamba. Tiada siapa kisah sampai sudah.

RUJUKAN:

Cressy, D. (2011). Coming over: migration and communication between England and New England in the seventeenth century. Cambridge University Press. Halaman 101.

Dikes, J. (2011). Massachussetts Sex Ways: Puritan Ideas of Flesh and the Spirit. Austin Community College. Halaman 4.

Graham, J. (2003). Puritan Family Life: The Diary of Samuel Sewall. UPNE.

Murrin, J. (2011, November 1). Things Fearful To Name: Beastiality in Colonial America. Princeton University.


Hidropolitik (Geopolitik Air)

GERD merupakan empangan terbesar di Afrika, dilancarkan pada April 2011 oleh kerajaan Ethiopia untuk transform negara yang miskin dan selalu dilanda kemarau ni jadi economic powerhouse. Selain meningkatkan kapasiti pengairan, GERD juga dapat menjana kuasa elektrik dengan air.

OK, benda bagus kan. So apa masalahnya?

Masalahnya GERD ni pakai air Sungai Nil Biru (Blue Nile), salah satu batang (tributary) Sungai Nil. Sungai Nil pula adalah sumber air utama Mesir.

Tamadun Mesir dibina atas Sungai Nil sejak zaman Firaun lagi. Even zaman now pun Sungai Nil adalah nadi hidup orang Mesir. 99% penduduk Mesir duduk di kawasan delta dan lembangan Sungai Nil. 1/4 populasi Mesir bekerja di kawasan pertanian yang diairi Sungai Nil.

GERD ni akan divert sebahagian besar air Sungai Nil dan menjejaskan ekonomi malah kehidupan harian orang Mesir. Makin cepat GERD isi air, makin banyak bekalan air Mesir dikurangkan.

Katakan kalau Ethiopia nak penuhkan empangan dalam masa 7 tahun, maka Mesir akan kehilangan 22% bekalan air dan 30% kawasan pertanian. Kalau 3 tahun maka Mesir hilang 50% bekalan air dan 67% kawasan pertanian.

Mesir memang tak happy dengan projek ini, tak kira di zaman Morsi atau Sisi. Tapi projek ini dapat sokongan Saudi dan UAE yang ada deal dengan Ethiopia untuk mengimport elektrik. Kerajaan Sisi sekarang pula terpaksa geng dengan Saudi-UAE. So Mesir tak ada taring dalam perundingan dengan Ethiopia, so terpaksa rujuk PBB.

Pakistan juga amat bergantung kepada pertanian. Bayangkan kalau Kashmir bukan sebahagian daripada Pakistan, apa akan jadi dengan Pakistan? Anytime India boleh tutup punca air untuk kenakan Pakistan.

Jadi selepas British India dipecahkan kepada India dan Pakistan pada tahun 1947, Pakistan terus menakluk sebahagian Kashmir apabila maharaja Kashmir waktu tu, Hari Singh memilih untuk join India.

Lepas tu China pun masuk sekaki sebab kawasan timur Kashmir boleh link kan Xinjiang dan Tibet. So China menakluk Aksai Chin di bahagian timur Kashmir, dan sokong Pakistan dalam konflik India-Pakistan di Kashmir.

Dataran Tinggi Tibet (Tibetan Plateau) adalah punca Sungai Kuning (Huang He) dan Sungai Yangtse, dua sungai utama China. Katakan Tibet menjadi negara merdeka, pastu US ke India ke Jepun ke buat perjanjian dengan Tibet untuk divert punca air dari China ke elsewhere.

Habis China.

Perancangan Israel untuk merampas (annex) kawasan Lembah Jordan di Tebing Barat pun ada kaitan dengan sungai. Israel mahu membolot sumber air Sungai Jordan, bukan Tebing Barat saja malah kalau boleh nak Tebing Timur (di Jordan), “Shtei Gadot La’Yarden” (both banks of the river).


Dunia Semakin Tenat. Jadi, Apa Yang Anda Boleh Lakukan?

Seekor ikan paus pandu (paus sirip pendek) mati setelah didapati makan lebih daripada 80 beg plastik dan sisa buangan lain.

Beberapa pokok baobab yang berusia antara 1,100 and 2,500 tahun di Afrika tiba-tiba mati disebabkan faktor perubahan cuaca.

Dan siapa boleh lupa imej kuda laut yang berpegang pada putik kapas sewaktu berenang mengikut arus!

Satu kajian telah mendapati bahawa manusia hanya mewakili 0.01% daripada semua spesies benda hidup di bumi, namun peradaban manusia telah menyebabkan kepupusan 83% daripada mamalia liar dan separuh daripada spesies tumbuh-tumbuhan.

Jahatnya manusia, kan?
Dan kitalah sepatutnya menjadi pemimpin (khalifah) di muka bumi ini.
Di mana silapnya?

Islam menitikberatkan tanggungjawab manusia sebagai khalifah untuk mengekalkan keharmonian dunia dan menjaga segala isi bumi. Manusia bukan sahaja perlu memelihara amanah besar tersebut, manusia juga perlu bertindak bijak dalam mengatur penggunaan hasil bumi secara lestari demi memastikan generasi seterusnya tidak terbeban dengan sifat tamak dan kerakusan sesetengah manusia tidak bertanggungjawab demi mengaut keuntungan.

Tetapi mengapa sesetengah umat Islam dilihat membuang sampah dari tingkap kereta, tepi sungai tempat berkelah atau di bawah meja makan selepas makan di tempat umum?

Kita telah gagal melaksanakan tanggungjawab kita di muka bumi ini.

Dunia semakin panas disebabkan pemanasan global.

Apakah pemanasan global itu? Secara mudah, pemanasan global adalah peningkatan suhu rata-rata permukaan bumi.

Bagaimanakah pemanasan global terjadi? Ringkasnya, apabila gas-gas seperti karbon monoksida (CO), karbon dioksida(CO2), kloroflourokarbon (CFC), metana dan nitrus oksida menyerap sinaran daripada matahari dan mengeluarakan semula sinaran tersebut, suhu purata atmosfera bumi akan meningkat. Gas-gas ini juga menyerap tenaga haba yang dikeluarkan daripada sistem atmosfera bumi. Ini secara kolektif akan meningkatkan lagi suhu purata atmosfera bumi.

Isu pemanasan global mula menjadi perhatian pada tahun 1988, selepas Pengarah NASA, James Hansen melaporkan bahawa

“global warming has reached a level such that we can ascribe with a high degree of confidence a cause-and-effect relationship between the greenhouse effect and observed warming … In my opinion, the greenhouse effect has been detected, and it is changing our climate now.”

Empat tahun selepas itu, 165 buah Negara menandatangani perjanjian antarabangsa; United Nations Framework Convention on Climate Change (UNFCCC). Mereka bersetuju untuk mengurangkan pengeluaran karbon, diterjemahkan kepada mengehadkan peningkatan suhu dunia ke 2 darjah celcius. 25 persidangan tahunan UNFCCC telah diadakan untuk membangunkan pelan, matlamat, jadual dan kaedah untuk menangani pemanasan global, yang paling signifikan Perjanjian Iklim Paris 2015 (Paris Agreement of 2015).

Namun sehingga kini, tiada Negara utama dunia berjaya mengotakan perjanjian. Dan tahun lepas, Presiden Donald Trump, menarik diri dari perjanjian Iklim Paris 2016 berkenaan pemanasan global, hingga mencetuskan kekhuatiran dalam kalangan Negara-negara lain dan penduduk dunia yang prihatin tentang isu ini.

97% daripada pakar sains alam sekitar bersetuju bahawa pemanasan global merupakan isu yang dicetuskan manusia dan berada pada tahap kritikal. Namun panel penasihat Presiden Donald Trump (dan beliau sendiri) memilih untuk tidak peduli dan mempertikaikan kesimpulan yang dikeluarkan oleh pakar sains alam sekitar merupakan tindakan yang tidak masuk akal dan boleh mempercepatkan lagi proses kehancuran spesies manusia.

Contoh terbaik mangsa perubahan cuaca dunia dapat dilihat dalam gelombang haba di Eropah yang menyebabkan beratus atau mungkin beribu kematian sejak tahun 2000. Gelombang ‘kepanasan’ ini telah menyebabkan suhu ketika musim panas dan musim sejuk di Eropah kini jauh lebih tinggi daripada kebiasaannya. Perubahan yang sama turut dirasai oleh wilayah beriklim tropika yang menghadapi musim monsun lebih teruk kini, sementara negara seperti Amerika Syarikat dilanda ribut salji dan ribut taufan lebih teruk seperti Taufan Katrina pada tahun 2005.

Di semua negara di bumi, terdapat perubahan cuaca yang mendadak berlaku secara konsisten, dengan keadaan yang sekejap panas, sekejap sejuk, panas yang berpanjangan, hujan yang tidak menentu, salji turun di tempat yang tidak disangka, kemarau semakin panjang dan banjir semakin kerap berlaku.

Kawasan bumi akan mengalami pemanasan lebih kerap daripada purata global memandangkan suhu lautan akan diseimbangkan dengan kapasiti haba air. Jumlah keseluruhan luas permukaan glasier dunia telah menurun sebanyak 50 % sejak akhir abad ke -19. Kehilangan glasier akan menyebabkan kejadian tanah runtuh, banjir kilat dan limpahan tasik glasier berlaku dengan lebih kerap, serta meningkatkan variasi tahunan aliran air di sungai-sungai.

Juga terdapat banyak bukti pulau-pulau yang telah tenggelam disebabkan pemanasan global seperti Ghoramana berdekatan India yang mana 2/3 daripada pulau tenggelam pada tahun 2006 dengan 7000 penduduk terpaksa dipindahkan. Ini adalah kerana pencairan ais yang berlaku dengan cepatnya rentetan daripada perubahan iklim yang juga berlaku secara mendadak.

Dengan pelbagai masalah dan isu global yang kita sendiri rasa tidak terdaya untuk membantu atau melakukan perubahan, kita bertanya kepada diri apa yang boleh kita lakukan sebagai individu.

Pertama, jangan buang sampah merata-rata. Buang sampah di dalam bakul sampah/tong sampah yang disediakan.

Kedua, kitar semula barang-barang mengikut kategori; plastik, kertas, tin dan aluminium dsb

Ketiga, kurangkan pembelian barang baharu, sebaliknya amalkan pembelian barangan terpakai. (Penghasilan barangan baharu menggunakan jumlah air dan elektrik yang amat banyak!)

Keempat, kurangkan penggunaan kereta dan perbanyakkan penggunaan pengangkutan awam, berkongsi kereta, berbasikal atau berjalan kaki.

Kelima, kongsikan berita dan tip mengenai alam sekitar sebagai sebahagian daripada usaha kesedaran alam sekitar di media sosial, group Whatsapp dsb

Dan banyak lagi tip yang anda boleh amalkan. Mula sedikit-sedikit, lama-lama nanti akan terbiasa ok!

Jangan pula satu hari nanti, oksigen pun perlu dibeli dan kita perlu bernafas menggunakan tiub dan balang.

Bacaan lanjut:

Giant African baobab trees die suddenly after thousands of years
https://www.theguardian.com/world/2018/jun/11/giant-african-baobab-trees-die-suddenly-after-thousands-of-years

A Pilot Whale Has Died in Southern Thailand After Swallowing 17 Pounds of Plastic Waste
http://time.com/5299868/whale-dies-eating-plastic-bags/

Plastic pollution: Images of a global problem
https://www.bbc.com/news/science-environment-44215882?SThisFB

Humans just 0.01% of all life but have destroyed 83% of wild mammals – study
https://www.theguardian.com/environment/2018/may/21/human-race-just-001-of-all-life-but-has-destroyed-over-80-of-wild-mammals-study

Islam utamakan kelestarian alam semula jadi
http://www.utusan.com.my/rencana/agama/islam-utamakan-kelestarian-alam-semula-jadi-1.416963

When Climate Change Was a Nonpartisan Issue
https://www.yesmagazine.org/planet/when-climate-change-was-a-nonpartisan-issue-20180619

Trump administration refuses to consider that 97% of climate scientists could be right
https://www.theguardian.com/environment/climate-consensus-97-per-cent/2018/may/29/trump-administration-refuses-to-consider-that-97-of-climate-scientists-could-be-right

It’s settled: 90–100% of climate experts agree on human-caused global warming
https://www.theguardian.com/environment/climate-consensus-97-per-cent/2016/apr/13/its-settled-90100-of-climate-experts-agree-on-human-caused-global-warming


Sejarah Perang Tarif Amerika Syarikat

Kita semua sedia maklum kerenah Amerika Syarikat yang melihat perang tarif sebagai satu peluang untuk mengembalikan kedudukannya sebagai antara kuasa ekonomi dunia. Ini mendorong negara Uncle Sam itu tidak teragak-agak mengenakan tarif ke atas beberapa negara termasuk China. Tetapi perang sebegini bukanlah sesuatu yang asing dalam sejarah Amerika. Hakikatnya, sesetengah perang tarif ini bukan saja mencetuskan revolusi tetapi juga membawa kepada kejatuhan presiden dan menambah kerosakan ekonomi pada tempoh-tempoh tertentu.

Boston Tea Party

Bagi penduduk koloni Amerika yang ditadbir Britain ketika itu, kehidupan mereka boleh dianggap tertekan dan tertindas. Ini berikutan tindakan kerajaan British mengenakan pelbagai jenis cukai ke atas banyak barangan dari akhbar dan kad poker hinggalah cat, gelas dan teh. Semua cukai ini dikuatkuasakan melalui penggubalan beberapa akta seperti Akta Setem 1765 dan Akta Townshend 1767. Pengenalan cukai-cukai ini membawa kepada pelbagai bantahan dari kalangan penduduk koloni yang membawa kepada Insiden King Street/Pembunuhan Beramai-Ramai Boston 1770. Dalam insiden tersebut, lima penduduk Boston terbunuh sementara enam lagi cedera akibat ditembak oleh tentera British tanpa sebarang arahan dari pegawai pemerintah mereka.

Untuk mengelak hubungan Britain dengan negeri-negeri koloni Amerika dari terus tegang, Parlimen Britain meluluskan undang-undang menarik balik penggubalan Akta Townshend. Menerusi keputusan ini, semua cukai yang dikenakan ke atas barangan ditarik balik kecuali teh. Alasan Perdana Menteri Britain ketika itu Frederick North, 2nd Earl of Guifford ialah ia memberi mereka hak untuk terus mengenakan cukai ke atas penduduk Amerika. Ini menyebabkan penyeludupan teh berleluasa dan turut menjejaskan kedudukan kewangan Syarikat Hindia Timur Inggeris (SHTI). Ini berikutan lambakan teh di gudang-gudang mereka di mana tiada siapa mahu membeli teh pada harga yang dianggap cekik darah akibat pengenaan cukai berkenaan. Ini memaksa kabinet North memperkenalkan Akta Teh 1773 untuk mengembalikan semula kekuatan kewangan SHTI.

Namun, keengganan North untuk menarik balik duti Townshend bernilai tiga pence ke atas teh nyata memarakkan lagi kemarahan penduduk koloni. Bekas Chancellor of the Exchequer (sama taraf dengan Menteri Kewangan), William Dowdeswell memberi amaran tindakan bodoh kabinet ini akan memakan diri. Namun North enggan melepaskan cukai berkenaan kerana ia digunakan untuk membayar gaji pegawai koloni. SHTI berusaha menyembunyikan caj ini dari pengetahuan penduduk koloni tetapi tidak berhasil. Dan ini membawa kepada tindakan sekumpulan penduduk Boston yang menyamar sebagai pahlawan Mohawk menaiki tiga buah kapal iaitu Dartmouth, Eleanor dan Beaver pada Disember 1773. Dalam tempoh tiga jam, mereka mencampakkan 342 buah peti mengandungi teh yang bernilai sejuta dolar ke laut.

Tetapi tindakan kumpulan yang diketuai Sons of Liberty ini menimbulkan kemarahan ramai termasuk golongan ahli politik yang bersimpati dengan nasib penduduk koloni. Ini memaksa Parlimen meluluskan pelbagai jenis undang-undang yang menghukum penduduk Boston yang dipanggil Intolerable Acts. Ini termasuk menutup pelabuhan Boston dan menuntut mereka membayar ganti rugi atas kehilangan kargo teh tersebut. Namun, ini memarakkan lagi tindakan Sons of Liberty termasuk membakar kapal Peggy Stewart pada Oktober 1774.  Ini memaksa kerajaan Britain mengeluarkan beberapa resolusi untuk berbaik semula dengan koloni Amerika tetapi nasi sudah jadi bubur. Ini yang membawa kepada Perang Revolusi pada April 1775.

Akta Tarif Smoot-Hawley

Semasa berkempen untuk menjadi presiden pada tahun 1928, salah satu ikrar Herbert Hoover sekiranya menjadi presiden ialah membantu golongan petani yang terjejas akibat kemelesetan ekonomi semasa era The Great Depression. Ini ditambah sentimen beberapa anggota parti Republican seperti Reed Smoot dan Willis C. Hawley yang melihat kenaikan tarif ke atas produk pertanian yang diimport dapat membantu golongan tani. Ini sama sekali berlawanan dengan Laporan Persidangan Ekonomi Dunia Liga Negara-Negara 1927 yang melihat perlunya pengakhiran kepada penetapan tarif. Namun, itu tidak menghalang Kongres yang dikawal Republican ketika itu meluluskan penggubalan Akta Tarif Smoot Hawley pada Mac 1930.

Ramai ahli ekonomi melihat tindakan penggubalan akta ini satu tindakan harakiri yang akan menyusahkan Amerika Syarikat untuk jangka masa panjang. Dua bulan selepas akta itu diluluskan, lebih 1,000 ahli ekonomi diketuai Paul Douglas dan Frank Howard memfailkan petisyen mendesak Hoover menggunakan kuasanya sebagai presiden untuk menolak Akta Tarif Smoot Hawley. Henry Ford menggelar undang-undang tersebut satu bentuk kebodohan ekonomi. Hoover sendiri pada dasarnya menolak akta tersebut kerana ia akan melanggar ikrarnya kepada syarikat-syarikat antarabangsa. Tetapi disebabkan tekanan daripada rakan-rakan partinya sendiri, beliau akhirnya meluluskan akta tersebut. Tetapi Hoover juga sedar ini akan mencetuskan tindak balas daripada negara-negara lain.

Selepas Amerika mengenakan tarif ke atas 20,000 barangan import, negara-negara Eropah dan Kanada bertindak balas dengan mengenakan tarif ke atas produk-produk buatan Amerika. Ini mengakibatkan kejatuhan eksport sebanyak 61% pada tahun 1933 dan menyukarkan usaha pemulihan ekonomi Amerika semasa era The Great Depression. Semasa kempen pemilihan presiden 1932, Franklin Delano Roosevelt berjanji akan memansuhkan akta berkenaan sekiranya dipilih sebagai presiden. Kerana enggan menerima nasihat orang yang lebih pakar, Hoover, Smoot dan Hawley tewas dalam kempen pemilihan semula mereka. Selepas dipilih sebagai presiden, Roosevelt meluluskan Akta Perjanjian Perdagangan Bersama 1934 yang memberi beliau kuasa untuk merunding pengurangan kadar tarif.

Perang Tarif Ayam 1964

Selain dikenali kerana meneruskan usaha menggubal Akta Hak Sivil 1964 dan memerangi kemiskinan, Lyndon B. Johnson turut dikenali kerana terlibat dengan perang tarif dengan negara-negara Eropah terutama Perancis dan Jerman Barat. Puncanya, lambakan import ayam dari Amerika Syarikat di benua Eropah. Ini berlaku berikutan ayam yang dahulunya dianggap makanan mewah di Eropah kini mudah didapati berikutan import ayam yang murah dari negara Uncle Sam itu. Namun, ini mengundang ketidakpuasan hati ramai terutama Belgium, Jerman Barat dan Perancis yang menuduh Washington sengaja melambakkan import ayam di negara mereka.

Ini mendorong Perancis dan Jerman Barat tidak teragak-agak mengenakan tarif ke atas produk ayam Amerika, sekaligus memberi tamparan hebat kepada industri ayam negara tersebut. Ramai tidak berpuas hati dengan tindakan negara-negara Eropah. Senator Demokrat merangkap Pengerusi Jawatankuasa Hubungan Luar Senat J. William Fulbright mengugut mengurangkan bilangan tentera Amerika yang diperuntukkan pada Pertubuhan Perjanjian Atlantik Utara (NATO). Sementara dalam koresponden Cancelor Jerman Konrad Adenauer dengan John F. Kennedy selama dua tahun, separuh daripadanya melibatkan isu ayam.

Sebagai tindak balas, Johnson mengeluarkan arahan eksekutif meluluskan tarif 25% ke atas barang-barang seperti lori dan brandi. Ini mengakibatkan Jerman gagal mengimport lori, lori pikap dan van komersial keluaran Volkswagen dengan nilai import jatuh sebanyak satu pertiga. Selain Jerman, kenderaan dari negara luar juga terjejas dengan pengenaan tarif tersebut seperti Jepun. Ini memberi peluang kepada pengeluar kenderaan Amerika Syarikat mendominasi pasaran kenderaan komersial negara tersebut. Bagi mengatasi tarif ini, sesetengah syarikat mencari kelompangan dalam isu tarif. Sesetengah seperti Toyota dan Nissan membina loji pemasangan di Amerika dan Kanada. Ada pula berusaha mengeksport kenderaan dari negara asing dan memasang semula komponen baru setibanya di Amerika sebelum dijual di pasaran.

Perang Tarif Amerika-Jepun 1987

Selepas mengambil alih pentadbiran dari Jimmy Carter, keutamaan pertama Ronald Reagan ialah mengembalikan semula ekonomi Amerika Syarikat ke tahap terbaik. Polisi-polisi yang diperkenalkannya membolehkan Amerika kembali sebagai antara kuasa ekonomi ketika itu. Namun, semua sedia maklum pentadbiran Reagan juga menyaksikan pelbagai detik memalukan seperti skandal Iran-Contra dan Perang Tarif Amerika-Jepun 1987.

Perang dagang Jepun-Amerika bukan sesuatu yang baru kerana ini pernah tercetus pada tahun 1930-an membabitkan industri tekstil. Pada tahun 1980-an, isu ini kembali timbul tetapi melibatkan polisi perdagangan Jepun yang dilihat menolak unsur pasaran bebas yang dibawa Amerika. Washington berhujah polisi-polisi ekonomi Tokyo sama sekali tidak menguntungkan mereka dan menyukarkan usaha mereka mendapatkan akses ke pasaran Jepun. Selain itu, penambahan eksport Jepun ke Amerika termasuk dalam bidang automotif dilihat mengancam pemain-pemain pasaran di sana. Ini memaksa Amerika Syarikat menggesa Tokyo mengurangkan had eksport komoditinya ke Amerika merangkumi pelbagai industri dari automotif hinggalah elektronik pada tahun 1980-an dan mengenakan tarif ke atas kenderaan buatan negara Matahari Terbit itu.

Pada tahun 1985, isu akses pasaran pula yang menjadi punca ketegangan Amerika-Jepun. Ini berikutan wujud defisit eksport membabitkan Amerika Syarikat ke Jepun dilihat semakin bertambah dari tahun ke tahun. Bagi Reagan, jawapan kepada penyelesaian isu ini ialah lebih banyak akses kepada pasaran Jepun. Walaupun Tokyo cuba bertolak ansur dengan tuntutan Washington, tetapi itu masih belum memuaskan hati Reagan. Akibatnya pada tahun 1987, Amerika mengenakan tarif sebanyak $300 juta ke atas komputer, televisyen dan peralatan buatan Jepun. Namun, Jepun memilih tidak melakukan langkah sama kerana tidak mahu menjejaskan kedudukan ekonomi dunia ketika itu. Tetapi ia nyata tidak membantu mengurangkan defisit eksport Amerika ke Jepun dan rakyat Amerika terpaksa membayar lebih $53 bilion untuk tarif import.

Perang Tarif Balak Amerika-Kanada

Selain Perang Tarif Amerika-Jepun, pentadbiran Reagan turut menyaksikan pertikaian membabitkan soal kayu balak. Washington mendakwa industri kayu balak Kanada mendapat kelebihan tidak adil kerana mendapat subsidi daripada kerajaan persekutuan dan kerajaan negeri masing-masing. Memandangkan kebanyakan tanah pembalakan diuruskan oleh kerajaan negeri dan persekutuan, mereka menetapkan harga kayu balak mengikut kos pentadbiran dan bukan harga pasaran.

Sebaliknya di Amerika Syarikat, kebanyakan tanah pembalakan dimiliki oleh pemilik persendirian dan kelompok ini merupakan pelobi industri di Capitol Hill. Ini mendorong mereka menuduh Kanada mempunyai kelebihan tidak adil dalam industri berkenaan. Pertikaian yang sudah memasuki tahun ke-36 ini menyaksikan kedua-duanya saling mengenakan tarif ke atas kayu balak mereka.

Walaupun Kanada sudah menjangka akan membayar tarif tinggi untuk tarif kayu balak pada tahun 2018, kesannya sudah mula dirasai warga Amerika yang berkira-kira mahu membeli rumah. Menurut Persatuan Pembina Rumah Kebangsaan (NAHB), tarif yang dikenakan sudah membawa kenaikan sebanyak $9,000 bagi pemilikan sebuah rumah keluarga di Amerika. Dan jika trend ini berterusan, ini akan menyukarkan usaha penduduk yang beraspirasi memiliki rumah pada harga yang berpatutan. NAHB turut menyelar sikap Setiausaha Perniagaan Wilbur Ross yang melihat tarif kayu balak Kanada tidak akan memberi kesan pada harga rumah di Amerika Syarikat. Selain harga rumah yang akan meningkat, NAHB juga bimbang akan potensi kehilangan pekerjaan dalam industri.

Perang Pisang

Kita suka menjadikan pisang sebagai pencuci mulut selepas makan. Tetapi bagi negara-negara Eropah dan 10 buah negara Amerika Latin, ia menjadi punca perang dagang antara mereka. Dan Amerika Syarikat tidak ketinggalan terlibat dalam pertikaian ini. Jadi mengapa negara Uncle Sam memutuskan untuk menyibuk? Kebanyakan ladang pisang yang diusahakan di Amerika Latin dimiliki oleh firma-firma Amerika. Dan bagi negara-negara Amerika Latin sendiri, apa yang berlaku membabitkan komoditi pisang tidak seharusnya berlaku sama sekali. Pertikaian timbul kerana pisang yang diimport dari Amerika Latin dikenakan duti manakala pisang yang datang dari negara-negara bekas jajahan mereka di Afrika, Carribean dan Kepulauan Pasifik langsung tidak dikenakan duti.

Jadi apa sebab pisang menjadi buruan utama Amerika, Eropah dan Amerika Latin? Pasaran Eropah merupakan pasaran pisang terbesar di dunia dengan pada tahun 2008 sahaja menyaksikan Eropah mengeksport 5.5 juta tan pisang. 80% pisang datang dari negara Amerika Latin manakala 17% datang dari negara Afrika, Carribean dan Pasifik. Ecuador merupakan pengeksport terbesar pisang dunia dengan industrinya merupakan industri kedua terbesar selepas industri minyak dan gas.

Pertikaian membabitkan komoditi ini berterusan selama dua dekad dan mula beransur reda bila Kesatuan Eropah (EU) bersetuju mengurangkan tarif secara beransur-ansur pada tahun 2009. Ini disusuli pula dengan perjanjian formal membabitkan EU dan 10 negara Amerika Latin untuk menamatkan lapan kes yang difailkan kepada Pertubuhan Perdagangan Sedunia (WTO). Bagi bekas Setiausaha Negara Madeleine Albright, beliau pernah mengisytiharkan, “Saya tidak pernah menghabiskan masa sebanyak ini untuk pisang.”

Tarif besi 2002

Selepas menggantikan Bill Clinton, George W. Bush berjanji akan meneruskan dasar kerajaan yang bersifat mesra perniagaan. Tetapi itu tidak bermakna Bush akan mengulangi kesilapan bodoh penjawat presiden dari Parti Republican berkenaan soal tarif. Pada tahun 2002, beliau merancang akan mengenakan tarif sebanyak 30% ke atas negara-negara pengeluar besi. Logik di sebalik tindakan ini ia dapat membantu syarikat-syarikat pengeluar besi, meningkatkan pendapatan syarikat pengeluar dan dapat menyelamatkan lebih 3,500 pekerjaan.

Tetapi idea tersebut nyata ditolak negara-negara pengeluar besi dunia seperti Brazil, China dan EU. Akibatnya, banyak negara memfailkan aduan terhadap WTO kerana melihat apa yang dilakukan pentadbiran Bush menyalahi komitmen kadar tarif mereka. EU sudah mengugut akan mengenakan tarif berjumlah $2.2 bilion ke atas pelbagai barangan dari jus oren dan wiski hinggalah produk tenusu. Bush menghentikan langkah berkenaan selepas 18 bulan perlaksanaannya kerana sedar implikasi kewangan serius menanti jika tarif besi diteruskan. Institut Ekonomi Antarabangsa (IIE) mendedahkan lebih 26,000 pekerjaan hilang dari industri berteraskan besi akibat tarif tersebut.

SUMBER


Liberal Twitter Cuba Normalisasikan Orang Kena Langgar Pemabuk

Antara ciri-ciri dingin yang perlu dielakkan dalam mengendalikan suatu masalah ialah memperlekehkannya. Ciri-ciri ini memang tepu dalam kalangan orang ramai terutamanya golongan yang menggunakan helah pembetulan politik (political correctness).

Pembetulan politik ini mudah saja.  Jangan cakap itu – takut mereka tersinggung. Jangan cakap ini – jaga toleransi dan tatasusila. Tetapi bila majoriti terpalit, boleh pula suruh bersabar. Kedinginan ini makin dirasai Melayu.

Jadi apa-apa kenyataan yang dikeluarkan kalau menentang arus telah serta-merta dilabel apologis.  Memandangkan juga gejala mabvk semakin menjadi-jadi, ramai orang telah menyertai angka korban angkara ketandusan tanggungjawab.

Sedap meminum sampai hilang kawalan, merempvh sana-sini sampai menyebabkan kem4tian. Maka ramai dalam kalangan Melayu bergiat secara aktif untuk menghentikan perkara ini.

Salah satu caranya adalah dengan cara mengetatkan undang-undang. Difikirkan secara realistik, cadangan ini memanfaatkan semua pihak – termasuk bukan Islam juga. Tetapi biasalah – mesti kena banyak bunyi punya.

Seorang pengguna Twitter bernama Haikal Idris menyentuh tentang pemanduan mabvk yang merakamkan statistik kem4tian sebanyak 0.86% dan 0.85% bagi tahun 2017 dan 2018. Perkaitan kemudian dibuat dengan denggi pula.

Pada dasarnya, apa yang dikatakan memang betul. Lagi mudah untuk seseorang di Malaysia m4ti kerana seekor nyamuk, berbanding seorang pemabvk. Begitu kemas konteks perkaitan ini iaitu pemabvk berdarjatkan nyamuk.

Jadi persoalan Haikal ialah, “kenapa orang ramai tidak berbincang tentang penguatkuasaan kelajuan atau tali pinggang keledar/helmet?”

Sebelum logik semacam ini disentuh, perlu diingatkan bahawa Haikal juga pernah mempertikaikan tentang pengajian agama Islam di Malaysia.

Dan Haikal juga pernah bergurau tentang statistik HIV di Kelantan (Shafiqah, 2016). Cukup jelas keperibadian Haikal sebenarnya. Maka kembali kepada topik – perkaitan antara denggi dan mabvk dan kenapa tidak bincang tentang penguatkuasaan lain?

Padar dasarnya logik Haikal menewaskan hujah sendiri (self-defeating logic). Orang ramai tidak mempersoalkan penguatkuasaan kelajuan dan tali pinggang keledar kerana akta sedia ada sudah cukup tegas.

Laju sikit pun boleh mendatangkan bencana saman yang begitu mahal. Perlaksanaan AES ditentang orang ramai pun pada konteks kemampuan, bukannya kewujudannya. Tiada siapa (atau sekelumit minoriti) yang menafikan tentang kelajuan.

Memandangkan sudah ada akta, untuk apa perlu bising? Ibaratkan mempersoalkan kenapa orang kurus kering tidak berbicara tentang obesiti diri sendiri.

Jadi kenapa orang bising tentang pemanduan mabvk? Persoalan sebenarnya: kenapa pula orang tidak bising tentang pemanduan mabvk?

Statistik pemanduan mabvk yang menyebabkan kem4tian memang semakin menurun (Shahrim, 2020).

Tetapi berapa ramai orang yang pergi bukan aras utama. Orang tidak bising kerana statistik atau kekerapan. Sebaliknya kecenderungan gejala ini untuk menyebabkan kejadian tidak diingini yang menjadi fokus.

Menggunakan statistik untuk memperlekehkan tentang kem4tian ialah suatu perbuatan yang agak keji juga.

Seorang m4ti pun dikira besar juga, apatah lagi jika ramai m4ti secara berulang-ulang. Berapa keluarga kehilangan pautan kasih – perginya seorang suami, isteri dan anak. Memang benar Haikal tidak memberikan justifikasi. Tetapi bukan orang ramai saja kecoh.

Kementerian Pengangkutan dibawah Anthony Loke turut bersetuju untuk meminda akta sedia ada agar hvkvman boleh diberatkan – WALAUPUN statistik semakin menurun.

Sentimen sedemikian dikongsi di Amerika Syarikat pun. Pemanduan mabvk merupakan gejala disanggap salah di sisi undang-undang sana.

Enam bulan penj4r4 ialah hvkvman paling minimum, tertakluk kepada sesiapa yang didapati mabvk sambil memandu. Tetapi kalau berlakunya kem4l4ngan, semuanya berubah.

Rujukan: https://www.nolo.com/legal-encyclopedia/dui-or-dwi-punishments-penalties-30321.html

Apatah lagi  jika kem4l4ngan itu menyebabkan kem4tian: mahkamah terus meminda ke jen4y4h “DUI manslavghter” iaitu denda AS$15,000 dan 15 tahun meringkuk di belakang tirai besi.

Rujukan: https://www.baezlawfirm.com/dui-manslaughter/

Kalau di Amerika Syarikat pun, hanya 10,497 orang m4ti berkaitan pemanduan mabvk iaitu satu peratus sahaja. Sedangkan angka kem4tian kerana Influenza jauh meninggalkan satu peratus tersebut.

Sekitar 2017-2018 musim selsema, seramai 61,000 orang meningg4l dunia dan 45 juta menghid4pinya. Ini juga statistik. Kalau logik Haikal, lagi mudah rakyat m4ti kerana Influenza berbanding pemanduan mabvk.

Jadi dalam perkara ini, mengaitkannya dengan denggi memanglah suatu kebebalan yang hanya boleh ditonjolkan oleh seorang liberal. Entah dari mana logiknya apabila dua perkara ini dikaitkan. Pihak kerajaan pun turut mengambil langkah pencegahan bagi krisis denggi. Jika kerajaan tidak endah, maka rakyat tetap akan berbunyi juga.

Perihal isu perkauman, itu bukan skop utama. Menggunungkan sebutir jerawat hanya kerana ada lelehan merah ialah suatu kedangkalan yang nyata.

Mana-mana tempat pun ada orang berperkauman.

Umber Nisar pun sekadar berjalan di Ditmas Park (New York City) apabila dis3r4ng seorang lelaki kerana memakai hijab. Kejadian tersebut berlaku secara berulangan di merata tempat – tetapi itu tidak bermakna Amerika Syarikat itu Islamofobik.

RUJUKAN:

Shafiqah, O.H. (2016, October 11). Into the dark with Haikal Idris. Malay Mail. Retrieved from https://www.malaymail.com/news/opinion/2016/10/11/into-the-dark-with-haikal-idris/1225057


Makan Tengah Hari Bersama E-Sukan

Kebelakangan ini, tular di media sosial perihal gambar Menteri Belia & Sukan YB Syed Saddiq Syed Abdul Rahman bermain permainan video bersama team Johara daripada Era FM.  Ramai netizen beranggapan beliau bermain untuk bersuka-ria sambil berhibur di pejabat pada waktu makan tengah hari (lunch hour). Bertambah aneh lagi apabila netizen seakan-akan tidak mengendahkan kehadiran Luqman ‘Fenrir’ Haziq yang turut berada dalam gambar tersebut. Siapakah Fenrir? Teruskan membaca dan anda akan mengenali salah seorang tokoh e-sukan negara yang berkaca mata itu (bukan yang berikat rambut).

Untuk pengetahuan pembaca, gambar yang tular tersebut merupakan salah satu gambar yang diambil ketika berlangsungnya perlawanan persahabatan di antara YB Syed Saddiq & Fenrir vs Johara dalam permainan FIFA 19. Perlawanan tersebut telah diaturkan oleh YB Syed Saddiq untuk diadakan di pejabat beliau pada jam 1 hingga 2 petang pada hari Isnin 1 Oktober 2018 yang lalu. Antara pihak yang terlibat dalam anjuran tersebut ialah GamesBond, Era FM dan saudara Fenrir. Pembaca boleh menonton video perlawanan tersebut pada pautan berikut: https://www.facebook.com/era.je/videos/306099620120552/

Gambar tersebut menjadi tular kerana sebahagian netizen terlalu menumpu pada kehadiran JOHARA sehingga mengabaikan Fenrir, ikon negara yang mahu diketengahkan dalam perlawanan persahabatan tersebut. Fenrir atau Luqman Haziq merupakan pemuda berusia 21 tahun yang meraih tempat kedua dalam e-sukan Malaysia Cyber Games 2018 bagi kategori FIFA 18. Nama beliau mula melonjak naik sejak melayakkan diri ke Piala Kejohanan FIFA Ultimate Team (FUT) di Barcelona pada Januari lalu. Kejohanan tersebut merupakan sebahagian daripada acara utama FIFA eWorld Cup (FEWC) anjuran EA Sports yang menawarkan hadiah wang tunai berjumlah RM 817 300 kepada para pemain.

Berbalik kepada perlawanan persahabatan FIFA 19 tersebut, ia diadakan dengan tujuan mempromosikan sukan tersebut kepada masyarakat sempena Hari Sukan Negara yang akan tiba pada 13 Oktober nanti. Hal ini selaras hasrat YB Syed Saddiq yang mahu menjadikan Malaysia sebagai hub E-Sukan bukan hanya di ASEAN, malah di Asia.

Pihak Kerajaan Menyedari Prospek E-Sukan

Ketika menyatakan hasrat tersebut, YB Syed Saddiq menegaskan bahawa E-Sukan seharusnya tidak lagi dipandang hanya sebagai memenuhi hobi atau membuang masa. Menurut beliau, dengan pendedahan yang baik serta galakan daripada masyarakat dan kerajaan, bakat-bakat E-Sukan dapat meniti kecemerlangan sekaligus mengharumkan negara.

Ketika masyarakat digusarkan dengan gelaja merempit dalam kalangan anak belia, mereka-mereka ini disalurkan ke platform sukan permotoran. Hasilnya, bintang-bintang yang menyerlah di persada dunia seperti Hafiz Syahrin dan Zulfahmi Khairuddin dapat dilahirkan.

Ramai juga anak belia kita meminati sukan bola sepak sehingga wujud pelbagai platform seperti Soccer Kids, serta klinik dan akademi bola sepak di pelbagai tempat.. Tidak cukup begitu, Kementerian Belia & Sukan turut membuka peluang yang luas kepada atlet-atlet muda mendaki peringkat yang lebih tinggi menerusi pertandingan di peringkat daerah, negeri dan kebangsaan. Hasil daripada usaha ini, kita mengenali nama-nama seperti Hadi Fayyadh, Safawi Rasid dan Akhyar Rashid.

Oleh kerana itu, YB Syed Saddiq komited untuk membantu menyediakan pusat latihan dan fasiliti untuk menggilap lebih ramai bakat muda dalam bidang yang merupakan sebahagian daripada evolusi sukan itu. Beliau menyedari bahawa permainan seperti DOTA, Mobile Legends, Counter Strike, FIFA dan banyak lagi mampu meningkatkan skil peribadi dan membuka peluang kepada pemain ke arah satu bidang kerjaya yang tertumpu. Justeru pada 23 September yang lepas, beliau menyatakan hasrat untuk membangunkan esports mall yang akan terletak di Klang. YB Syed Saddiq juga telah membuat lawatan ke Singapura dan bertemu dengan beberapa pihak seperti ESL Asia yang merupakan pemain utama dalam industri E-Sukan dan syarikat gergasi RAZER. Lawatan ini bertujuan untuk berunding mengenai hasrat untuk membangunkan Bandar Hiburan Digital di Malaysia dengan kerjasama Kementerian Komunikasi dan Multimedia dan MDEC (Malaysia Digital Economy Corporation). Jika hasrat ini dapat direalisasikan, ia bakal menjadi yang pertama di Asia Tenggara.

Menurut YB Syed Saddiq, E-Sukan bukan sahaja merupakan bidang yang memberikan kemanfaatan kepada pemain, sebaliknya ia juga mampu menghasilkan bakat dalam ekosistem game itu sendiri. Antaranya seperti pengaturcaraan komputer, perekaan grafik, pembangunan perisian dan pelbagai lagi. Dalam erti kata lain, ia akan memacu Malaysia jauh lebih ke hadapan dalam mengharungi Revolusi Industri 4.0 yang berasaskan teknologi.

Baca juga: Permainan Video Game dan Bahasa, Di Manakah Kita?

Nada yang sama juga pernah disuarakan oleh Datuk Seri Najib Razak, terutama ketika beliau melancarkan Malaysia Cyber Games 2018 pada 14 Januari 2018 yang lalu. Kata beliau, “Kita mesti menjadi kerajaan yang peduli dan memahami anak-anak muda di samping memenuhi keperluan dan aspirasi mereka.” Dalam penganjuran tersebut, beliau turut berkata bahawa E-Sukan merupakan sebuah industri baru yang menjanjikan peluang yang luas justeru kerajaan perlu menyediakan rakyat untuk menjadi pemaju, pembekal dan pemain yang aktif dalam sukan tersebut.

Oleh kerana itu, sejak tahun 2016 lagi, sebanyak 8 buah universiti telah mempunyai kelab e-sukan berdaftar dengan E-Sport Malaysia (ESM). Universiti-universiti tersebut ialah:

Hal ini menjadi bukti bahawa kerajaan telah mengiktiraf, mengangkat dan meletakkan harapan pada E-Sukan untuk membawa pembangunan kepada negara persis yang diletakkan pada kelab, jurusan dan sukan lain yang turut terdapat dalam universiti.

Pendapatan Yang Diperoleh Hasil E-Sukan

Ramai dalam kalangan netizen meragui kemampuan E-Sukan untuk dijadikan sebagai karier yang menyara kehidupan. Keraguan tersebut menular sehingga sedikit-sebanyak menjejaskan nama para atlet yang berkecimpung dalam bidang tersebut.

Namun, tahukah anda bahawa Malaysia kini menduduki tangga ke-16 dalam ranking pendapatan negara yang diraih melalui E-Sukan dengan jumlah pendapatan sebanyak $7 111 403.83 atau RM 29 441 211.86, melibatkan seramai 428 orang atlet. Hal ini menjadikan Malaysia sebagai negara Asia ketiga yang meraih pendapatan tertinggi melalui sektor ini, berada di belakang Cina dan Korea Selatan. Kedua-dua negara itu masing-masing memperoleh $81 083 571.96 dan $66 750 699.57, melibatkan seramai 3148 orang atlet bagi Cina dan 3028 orang bagi Korea Selatan.

Jepun dengan 710 orang atlet pula hanya menduduki tempat ke-25 dengan perolehan sebanyak $3 094 932.75 sambil 2 wakil Asia Tenggara yang lain pula menduduki tangga ke-18 bagi Filipina dan 26 bagi Singapura.

Dalam ranking pendapatan para atlet e-sukan Malaysia pula, para pemain Dota 2 mengungguli 16 tangga teratas di mana Jianwei Yap atau xNova berada di puncak carta apabila meraih pendapatan keseluruhan yang mencecah $1 110 528.34 atau RM 4 597 587.33. Kaze- atau Andrew Khong pula memimpin para pemain Counter-Strike: Global Offensive dalam carta tersebut dengan menduduki tangga ke-17 menerusi pendapatan keseluruhan yang mencecah $27 298.59 atau RM 113 016.16.

Pemain FIFA 16 pula didahului oleh AmTuah atau Amirul Afandi yang berada pada tangga ke-37 dengan pendapatan keseluruhan $10 713.42 atau RM 44 353.56. Dalam erti kata lain, pendapatan mereka sejajar dengan pendapatan atlet sukan negara kita yang lain seperti Datuk Lee Chong Wei yang memiliki anggaran pendapatan antara RM 2 – 3 juta dan Safiq Rahim dengan RM 250k sebulan (anggaran).

Jika dibandingkan dengan pemain dari seluruh dunia pula, XNova menduduki tangga ke-56 secara keseluruhan. 9 orang atlet yang berada di puncak carta masing-masing meraih pendapatan keseluruhan melebihi 3 juta dollar.

Untuk melihat sendiri carta tersebut dengan lebih lanjut, pembaca boleh layari pautan berikut: Esports Earnings.

Pada tahun 2017, nilai industri E-Sukan di seluruh dunia bernilai $696 juta dan pada 2020 pula dijangka akan mencatat angkat setinggi $1.5 billion. Menjelang 2023, angka tersebut terus meningkat untuk mencapai sehingga $2.3 billion atau sekitar RM 6 billion jika ditukarkan kepada matawang negara kita. E-Sukan malah dijangka bakal dipertandingkan dalam Sukan Asia dan Sukan Olimpik akan datang. Oleh kerana itu, bagi para atlet yang mewakili kelab professional, mereka diberikan elaun, tempat tinggal, fasiliti latihan dan pelbagai kemudahan lain lagi.

Selain di peringkat antarabangsa, banyak juga pertandingan dianjurkan pada peringkat tempatan meliputi pelbagai kawasan. Para pembaca sendiri boleh berjinak-jinak menceburi bidang E-Sukan ini dengan menyertai pertandingan-pertandingan yang dianjurkan di kawasan berhampiran tempat tinggal anda. Kunjungi sahaja mana-mana pusat siber atau pusat permainan PS4 dan tanyakan kepada penjaga premis tersebut kalau-kalau terdapat sebarang pertandingan yang boleh disertai. Nilai hadiah yang ditawarkan juga boleh tahan lumayan. Kebiasaannya bermula dengan RM 300 hingga mencecah ribuan ringgit.

Sebagai contoh, baru-baru ini Sports Johor mengadakan kerjasama dengan Consolewar untuk menganjurkan 4 siri pertandingan Johor eSport FIFA 19 Challenge dengan menawarkan hadiah berjumlah RM 7000 di setiap venue. Satu pertandingan telah berlangsung pada 29 September lepas, di Galleria@Kotaraya, Johor Bahru. Tiga pertandingan lain pula bakal berlangsung pada:

Bagi yang berminat untuk sertai, boleh klik pautan Pertandingan FIFA 19 di Johor

Di Kuala Lumpur juga bakal berlangsung satu pertandingan PES 2019 pada tarikh 20 Oktober nanti dengan tawaran hadiah sebanyak RM 1400 bagi juara dan RM 100 bagi pemenang tempat ke-5 hingga ke-8. Boleh hubungi Facebook NaGaming untuk maklumat lanjut.

Menangkis Stigma Negatif Terhadap E-Sukan

Tidak dapat diragukan, E-Sukan sering menerima stigma negatif daripada masyarakat. Hakikatnya, stigma yang serupa juga ditujukan secara umum kepada budaya hiburan atau hedonism moden. Jika anda merupakan seorang gamers tegar, otaku  atau lain-lain lagi, kecaman sebahagian masyarakat sama ada secara langsung mahupun tidak langsung pasti telah singgah di telinga anda. Secara umum, kecaman tersebut berkisar pada faktor seperti:

Namun, faktor-faktor tersebut menjadi samar apabila tidak dilanjutkan menjadi pertanyaan seperti berikut:

Menerusi pertanyaan-pertanyaan tersebut, kita mendapatkan kesimpulan bahawa hiburan yang sering mendapat pandangan negatif itu adalah hiburan yang dilakukan tidak sesuai pada masa atau keadaan sehingga melalaikan diri sendiri dan membuang masa sekaligus menghindarkan kita dari meraih ‘sesuatu kebaikan’ yang dituntut dalam kehidupan.

Dalam erti kata lain, hiburan mungkin tidak akan lagi dianggap negatif jika ia memenuhi ‘sesuatu kebaikan’ tersebut. Untuk menemukan ‘sesuatu kebaikan’ yang dituntut dalam hidup semestinya sukar untuk diterangkan dengan tulisan yang pendek. Mungkin, 4 perkara berikut dapat mewakili tuntutan kebaikan tersebut:

Ini kerana secara keseluruhan, keempat-empat perkara tersebut saling dituntut untuk dipenuhi dalam hidup. Kita memerlukan ilmu untuk membangunkan mata pencarian, membangunkan sosial dan membangunkan kesihatan. Kita memerlukan kemajuan ekonomi untuk memudahkan usaha mencari ilmu, membina masyarakat yang sejahtera dan meningkatkan taraf kesihatan. Begitulah juga dengan 2 tuntutan yang lain.

Justeru itu, untuk menghindari stigma negatif masyarakat, hedonism secara umum dan E-Sukan secara khusus perlu memenuhi keempat-empat perkara tersebut. Artikel ini telah pun menyentuh bagaimana e-sukan mampu menyumbang sebagai punca rezeki. Para pemain sama ada di peringkat antarabangsa mahupun tempatan secara purata berkemampuan untuk meraih pendapatan yang melepasi paras gaji minima. Tidak hanya para pemain, E-Sukan juga berupaya menyuntik pendapatan pelbagai pihak seperti badan kejurulatihan, pemantau pemakanan, pengurus pasukan, pihak penganjur, pusat-pusat siber dan pemain industri digital. Tanpa netizen menyedari, e-sukan yang dicemuh oleh mereka sebenarnya merupakan periuk nasi kepada ratusan atau ribuan individu yang menceburi bidang tersebut.

E-Sukan yang melibatkan pelbagai komuniti pula membantu memenuhi aspek hubungan sesama masyarakat. Gambar yang tular ini sendiri melibatkan individu-individu yang mempunyai latar belakang yang berbeza. Terdapat pegawai kerajaan seperti YB Syed Saddiq, atlet negara seperti Fenrir, artis selebriti seperti JOHARA Era FM, pemain industri digital seperti GamesBond, para netizen seperti anda para pembaca dan pengamal media seperti The Patriots. Promosi E-Sukan melalui penganjuran perlawanan persahabatan FIFA 19 itu juga memikul aspirasi untuk membuka peluang kerjaya yang lebih luas kepada para belia yang mempunyai minat dan bakat untuk berkecimpung dalam bidang tersebut. Hal ini memacu pembangunan sosial dalam kalangan masyarakat.

Dari segi kesihatan dan pengembangan ilmu pengetahuan pula, perlu diketahui bahawa kehidupan atlet e-sukan bukanlah seperti yang kita bayangkan. Mereka tidak terperap di dalam bilik menghadap skrin dan bermain permainan video sehari suntuk. Mereka juga bukan individu picisan yang mempunyai kualiti akademik yang rendah. Penulis kami juga pernah menulis tentang bagaimana permainan video membantu seseorang menjadi lebih analitikal dalam sebuah artikel yang bertajuk Kelebihan Bermain Permainan Video. Para atlet e-sukan kebiasaannya mempunyai pemantau pemakanan peribadi dan rutin senaman di gim untuk meningkatkan stamina, menjaga kesihatan tubuh badan dan menguatkan keupayaan konsentrasi.

Menyantuni E-Sukan Seperti Sukan-Sukan Lain

Gejala ketagihan bermain video game sememangnya menggusarkan ramai masyarakat sehinggakan Persatuan Kesihatan Dunia (WHO) sendiri mengklasifikasikannya sebagai satu penyakit mental dan sering dikaitkan dengan keganasan melampau. Namun, pelbagai pihak telah menyediakan platform yang sesuai untuk menyalurkan ‘ketagihan’ tersebut kepada sesuatu yang lebih bermanfaat.

Berbanding membazirkan puluhan atau mungkin ratusan jam yang telah diperuntukkan untuk hiburan semata-mata dalam permainan video, lebih baik mengikuti jejak langkah belia dan ibu bapa yang terlibat dalam sukan-sukan lain seperti bola sepak, badminton, olahraga dan sebagainya.

Para penggemar dan pemain permainan video sangat digalakkan menyertai AmTuah, Jianwei Yap dan Andrew Khong dalam barisan atlet E-Sukan yang membantu memacukan lagi industri digital negara ke hadapan. Seperti kata YB Syed Saddiq, E-Sukan tidak hanya berkisar pada pemain atau atlet semata-mata, tetapi juga melibatkan perkembangan vocational education, coaching dan gaming software development. Ia mampu membantu menguatkan lagi kedudukan Malaysia dalam sektor digital. Justeru, saya menutup artikel ini dengan “Majulah sukan, untuk negara.”

Selamat menyambut Hari Sukan Negara.

Sumber


Jejak Melayu Sejauh Di Nalanda

Pada tahun 860 masehi, raja Bengala memberikan kebenaran seorang raja Melayu untuk membina sebuah biara untuk para pelajar di Bodhgaya bagi melanjutkan pelajaran di Universiti Nalanda.

Jarak antara biara pelajar-pelajar Melayu itu ke kampus di Patna ialah kira-kira 2 jam perjalanan. Di kampus itu sebenarnya terdapat asrama pelajar dan biara itu lebih kepada perkampungan akademik para pelajar dari seluruh emperium Srivijaya berkumpul.

Selepas menghabiskan pelajaran di Nalanda, para pendeta Melayu akan tinggal beberapa lama di Bodhgaya untuk mengajar dan mempraktikkan ilmu masing-masing sebelum pulang ke kampung halaman.

Di Universiti Nalanda bukan sahaja ilmu teologi Buddha, malah terdapat ilmu sains dan teknologi, sastera dan bahasa.

Semua ini tercatat dalam Prasasti Nalanda yang diperbuat dari tembaga.

Petikan dari prasasti:

“Ada seorang raja Yavabhumi (Jawa) yang merupakan perhiasan dinasti Sailendra, yang seperti teratai berbunga oleh kilauan permata di atas deretan mahkota megah, pada ketua-ketua semua raja-raja, dan yang, seperti yang beliau namakan menunjukkan adalah pemusnah musuh-musuh ternama (Viravairimathana). Kemasyhuranya, jelmaan, adalah kerana dia menetapkan kaki ke atas kawasan-kawasan (putih) istana, di teratai air putih, dalam tumbuh-tumbuhan teratai, siput, bulan, melati dan salji yang tidak henti-henti dan dinyanyikan dalam semua suku, diterap keseluruhannya alam semesta.”

Ketika ini Maharaja Balaputradewa memerintah Srivijaya melalui ibukotanya di Jawa.

Moralnya, raja-raja Melayu pernah membina bangunan malah satu perkampungan biara untuk para pelajar mereka.Ini menunjukkan betapa prestijnya empayar Srivijaya ketika itu,di mana mampu membina instititutnya sendiri berdekatan dengan Universiti Nalanda yang terkenal itu.Kini,universiti itu tinggal puing-puing namun plak penganugerahan kebenaran membuka biara dari raja Bengala kepada raja Melayu tetap abadi merentasi zaman.

Plak ini diukir bersama lambang dua pelanduk;merupakan lambang Universiti Nalanda, menunjukkan ia adalah di bawah projek universiti,namun yang aneh di dalamnya juga berisi puji-pujian kepada maharaja Melayu itu.

Semua ini bagaikan khayalan dan cerita 1001 malam jika anda terus melayan ahli-ahli sejarah Malaysia.Namun jika anda memiliki sifat ingin tahu,maka saya,Srikandi sedia memberitahu anda sekelumit rahsia dari sejarah Melayu yang mengasyikan.


Amalan Buka Pintu Rezeki

Kita semua pernah alaminya sama ada pada masa dahulu atau sekarang. Kita rasakan apa saja yang kita kejar tidak dapat atau berpihak kepada orang lain. Tetapi itulah nama rezeki, sudah ditetapkan Yang Maha Esa sebelum kita lahir ke dunia lagi. Dia bukan saja menetapkan bila dan di mana kita lahir, bila dan di mana kita mati dan siapa jodoh kita tetapi juga apa rezeki yang kita dapat dan bagaimana kita memperolehnya. Namun jangan rasa gundah-gulana tentang soal rezeki kerana ia sudah ditetapkan untuk kita, cuma kita tidak tahu sama ada ia cepat atau lambat. Justeru, di sini saya menyatakan beberapa amalan buka pintu rezeki yang diajar oleh Rasulullah s.a.w dan para ulama terdahulu.

1. Solat sunat fajar/sebelum Subuh.

Sebelum melakukan solat Subuh, apa salahnya meluangkan sedikit masa melakukan solat sunat fajar. Ini kerana antara kelebihan solat ini ialah ia sebenarnya antara amalan buka pintu rezeki. Ini berdasarkan hadis yang diriwayatkan Saidatina Aisyah r.a, “Dua rakaat fajar adalah lebih baik daripada dunia dan seluruh isinya.” Imam an-Nawawi rahimahullah bila membicarakan hadis ini berpandangan dunia dan seluruh isinya yang disebut baginda ialah kesenangan dunia. Dan jika mengikut kedudukan solat sunat rawatib (solat sunat yang dilakukan sebelum dan selepas solat fardu), solat sunat fajar merupakan solat sunat yang dituntut. Ini berdasarkan riwayat Aisyah r.a, “Tidak pernah dilihat Nabi s.a.w begitu mengambil berat solat-solat sunat sebagaimana baginda mengambil berat solat sunat fajar.”

2. Solat sunat Dhuha.

Solat Dhuha ialah solat sunat yang dilakukan bermula 28 minit selepas waktu syuruk dan dan habis sembilan minit sebelum masuk waktu Zuhur. Terdapat banyak fadilat yang diceritakan Rasulullah s.a.w bagi yang istiqamah mengerjakan solat Dhuha. Pertama, hadis yang diriwayatkan oleh Abu Dzar r.a, “Hendaklah kamu bersedekah untuk setiap ruas tulang badanmu pada waktu pagi. Sebab setiap bacaan tasbih itu adalah sedekah, setiap tasbih adalah sedekah, setiap tahlil adalah sedekah dan setiap takbir itu adalah sedekah, menyuruh kepada makruf (kebaikan) adalah sedekah, mencegah yang mungkar (kejahatan) adalah sedekah. Dan sebagai ganti daripada semua itu, maka cukuplah mengerjakan dua rakaat solat Dhuha.” (Riwayat Muslim). Dalam satu hadis lain yang diriwayatkan oleh Nuwas bin Sam’an, Allah berjanji mencukupkan rezeki pelaku solat Dhuha sampai ke petang bila ia mengerjakan solat Dhuha sebanyak empat rakaat. Kedudukan solat ini amat penting sehinggakan Abu Hurairah r.a meriwayatkan, antara wasiat Nabi s.a.w kepada beliau ialah puasa tiga hari setiap bulan (14, 15 dan 16 haribulan), solat Dhuha dua rakaat dan solat sunat Witir sebelum tidur.

3. Beristighfar dan memohon ampun kepada-Nya.

Nampak macam remeh tapi hakikatnya ia memberi kesan besar dalam kehidupan kita. Ini berdasarkan satu peristiwa yang diriwayatkan oleh Imam al-Qurtubi dalam kitab beliau, Tafsir al-Qurtubi. Pada satu ketika, seorang lelaki mengadu kepada Hasan al-Basri rahimahullah tentang kemarau yang menimpa tanahnya. Lalu beliau berkata, “Beristighfarlah kepada Allah.” Kemudian, datang sepasang suami isteri mengadu kesukaran mereka mendapatkan anak. Hasan al-Basri memberi nasihat yang sama kepada mereka.

Tak lama selepas itu, seorang individu mengadu tentang kemiskinan yang dihadapinya dan mendapat nasihat sama daripada beliau. Maka periwayat kisah ini, Rabi’ bin Shabih berkata kepada Hasan, “Ramai mengadukan banyak perkara kepadamu dan engkau memerintahkan mereka untuk beristighfar.” Hasan membalas, “Aku tidak mengatakan hal itu dari diriku. Sebaliknya, aku merujuk kepada firman Allah dalam Surah Nuh, “Sehingga aku berkata (kepada mereka): `Pohonkanlah ampun kepada Tuhan kamu, sesungguhnya adalah Ia Maha Pengampun. Sekiranya kamu berbuat demikian), Ia akan menghantarkan hujan lebat mencurah-curah, kepada kamu; Dan Ia akan memberi kepada kamu dengan banyaknya harta kekayaan serta anak-pinak; dan Ia akan mengadakan bagi kamu kebun-kebun tanaman, serta mengadakan bagi kamu sungai-sungai (yang mengalir di dalamnya).” (Ayat 10-12, Surah Nuh).

Dan terlalu banyak hadis yang menyebut tentang kelebihan istighfar. Sabda Rasulullah s.a.w, “Sesiapa yang sentiasa beristighfar, maka Allah menjadikan untuknya daripada setiap kesedihan ada kegembiraan, bagi setiap kesempitan ada kelapangan/jalan keluar dan memberinya rezeki yang tidak disangka-sangka.” (Riwayat Ahmad dan Abu Daud) Rezeki yang tidak disangka-sangka ini bukan saja dalam bentuk harta tapi boleh juga muncul dalam bentuk kesihatan, peluang pekerjaan dan seumpamanya. Dan selain rezeki dan kegembiraan, orang yang beristighfar ini juga sentiasa mendapat doa para malaikat. Ini berdasarkan hadis daripada Abu Hurairah r.a di mana selagi mana seseorang itu masih berada di tempat solat dan tidak terbatal wuduknya kerana kentut, maka selagi itu juga para malaikat mendoakan keampunan dan rahmat ke atas orang tersebut.

4. Menjalin hubungan silaturahim.

Perkara ini selalu saja dipandang sepi kerana menurut pandangan sesetengah daripada kita, ia dirasakan tidak berbaloi untuk dikejar. Padahal ia sebenarnya membantu kita mengeratkan lagi pertalian yang sedia terjalin dan menambah lagi jaringan kenalan kita. Silaturahim di sini bukan dalam erti berkunjung ke rumah jiran tetangga atau rakan-rakan tetapi menjaga hubungan baik dengan kaum kerabat yang ada pertalian darah dengan kita. Agak malang bagi yang enggan mengamalkan perkara ini kerana selain menjadi amalan buka pintu rezeki, ia sebenarnya memanjanglah usia kita. “Siapa yang bertaqwa kepada Rabb-Nya dan menyambung silaturahim, nescaya akan dipanjangkan umurnya dan hartanya akan diperbanyakkan, serta keluarganya akan mencintainya.” (Riwayat Bukhari).

5. Sedekah.

Bila menyebut soal sedekah, sesetengah daripada kita terlalu berkira dalam soal ini. Hakikatnya, sedekah tidak terbatas kepada bentuk harta semata-mata. Terlalu banyak hadis Nabi s.a.w yang menyatakan bentuk-bentuk sedekah. Salman bin Abi Dabbi meriwayatkan, Nabi s.a.w bersabda, “Sedekah yang diberi kepada orang miskin adalah pahala dan memberi kepada kaum kerabat mendapat dua jenis pahala, pahala sedekah dan pahala mengeratkan silaturahim.” (Riwayat Ibnu Majah) Dalam satu hadis lain yang diriwayatkan Abu Dzar al-Ghifari r.a, “Memandang saudaramu dengan senyuman adalah sedekah. Menyuruh kebaikan dan mencegah kemungkaran adalah sedekah. Memberi arah kepada orang yang tersesat jalan adalah sedekah. Kamu melihat bagi pihak seseorang yang lemah penglihatannya adalah sedekah, mengalihkan tulang, batu atau duri daripada jalanan adalah sedekah. Kamu menuang apa yang ada dalam baldimu ke dalam baldi saudaramu ialah sedekah.” (Riwayat Tirmidzi)

Jangan takut untuk bersedekah. Ini kerana Allah s.w.t sama sekali tidak menahan rezeki orang yang bersedekah. Semakin banyak infaq yang mereka beri, semakin banyak juga rezeki yang mereka terima. Contohilah keperibadian para sahabat Nabi s.a.w yang sentiasa berlumba-lumba dalam soal sedekah. Atas sebab itu, Nabi s.a.w bersabda kepada Asma’ binti Abu Bakar r.a, “Janganlah engkau menyimpan harta tanpa menyedekahkannya, jika tidak Allah akan menahan rezeki untukmu.” Dalam satu hadis lain, baginda bersabda, “Tidaklah hamba Allah bangun pada pagi hari, kecuali disertai dua malaikat. Salah satu daripadanya berdoa sekiranya dia bersedekah, “Ya Allah, berilah ganti kepada barang yang diinfaqkan.” Sekiranya individu itu tidak bersedekah, seorang lagi malaikat berdoa, “Ya Allah, berilah orang yang bakhil ini kerugian.” (Riwayat Bukhari dan Muslim).

Sumber:

1. Kashif, Mohd Izhar Ariff Mohd. (2017). Berita Harian. Agama. Amalan buka pintu rezeki.

2. Alauddin, Badli Shah. (2015). Cinta Ilmu: Akidah dan Falsafah. TVAlhijrah.

3. Sunnah.com. The Hadith of Prophet Muhammad s.a.w at your fingertips.

4. Ayoup@Ayub, Muhammad Mushfique bin Ahmad. (2017). Laman Web Rasmi Pejabat Mufti Wilayah Persekutuan. Irsyad Al-Hadith Siri ke-192: Kelebihan Solat Sunat Fajar. http://www.muftiwp.gov.my/index.php/ms-my/perkhidmatan/irsyad-al-hadith/1606-irsyad-al-hadith-siri-ke-192-kelebihan-solat-sunat-fajar

5. Panduan solat sunat Dhuha. https://shafiqolbu.wordpress.com/solat-sunat/solat-sunat-dhuha/

6. Umar, Asdhar. (2014). Imam Hasan al-Basri dan Buah dari Istighfar. http://asdhar.blogspot.my/2014/05/imam-hasan-al-bashri-dan-buah-dari.html